Milinoù-avel - Kaouenn.net Kaouenn.net\nendro - natur energiezh/avel/éolienne video\nMilinoù-avel a vez savet dre Vreizh. Petra int milinoù-avel, rodoù-avel pe c'hoazh tourioù-avel. Ingal eo, tredan a vez graet.\nPe vilin, pe rod pe dour,\nMa c’hwezh an avel e vo goloù !\nKer-ruz e teu an eoul-maen, ar gaz-leskiñ, an dour-tan, ar glaou hag an uraniom da vezañ. Sell aze evit petra e klasker doareoù all da voueta tredan d'hon binvioù ha d'hon ijinerezh, ha da dommañ hon ziez. Ne goust mann ebet an avel ha c'hwezhañ a ra bepred hag e pep lec'h e Breizh bemdez-doue pe dost. Gant un dredanerez-avel pe ur ganer-avel e c'haller treiñ nerzh an avel e nerzh tredan hep louzañ an natur.\nMa c'hwezh an avel e vo goloù\nKomzet e vez kalz eus milinoù-avel en deiz a-hirie e Breizh ha gant gwir abeg. Neuze, e vez gwelet milinoù-avel o tiflukañ e pep lec'h, dreist-holl war ar maez e-kreiz ar vro. Pa ne vezer ket bet dre un hent bennak e-pad un toullad mizioù, e chomer souezhet o welout menajoù-avel o tiwan, milinoù giz-nevez a dorkadoù stank a-walc'h. Evel-se ez eo bet sebedennet kalz an dud e-kostez Boulvriag ha Pont-Melvez. Tremen ugent milin zo kresket eno bremañ, par da dogoù-touseged, war lein an tosennoù-se a zo war vevenn Treger ha Kerne. O treiñ noz-deiz e vezont o treuzfurmiñ nerzh an avel e "goloù-lubrisite", da lârazh d'ar re gozh.\nMa 'z eus 20 milin e-kostez traoñ Treger-Vihan e c'haller krediñ e produer eno e-tro 20 megawatt-eur a-hed d’ar bloaz a dredan dreze, peadra da dommañ ur gêr vrazik a-walc'h a 20 000 a dud. Ha 'm eus aon e talc'hfomp da welout mui-ouzh-mui a vilinoù-avel giz nevez o tispakañ o zroellennoù teir-malvenn d'an avel rak dibabet he deus ar Rannvro en he raktresoù a-benn 2010, e vefe savet ur 500 pe 600 milin-avel nevez e Breizh.\nMet, metig-ha-metig, petore anv reiñ d'ar milinoù avel giz nevez-se ?\nMilinoù int sur dre ma vez aozet un dra bennak gante, n'eo ket bleud na paper evel gwechall, met energiezh tredan.\nRodoù-avel int ivez pa droont evel rodoù. Lâret e vez, e vez ar vugale o rodal pa vezont o pennbouzellenniñ o c'horf war bouez o divrec'h hag o divhar.\nTourioù-avel a c'hallfent bezañ anvet evel-just pa vez pintet ar mekanikerezh d’ober tredan gant an avel e beg tourioù uheloc'h evit hini meur a iliz-veur evel e Landreger.\nNend eus netra a barfet war an tamm douar patatez-mañ. Hon milinoù-avel nend int ket ivez.\nTredan a vez graet gante e-leizh met a reuziadoù nemetken pa ne vez ket avel bemdez. Eus pelec'h e teuio an tredan neuze ? Ha degemer a refomp chom hep tredan gwech-ha-gwech-all ?\nNa degasont ket kennebeut all kalz a labour d'ar vro. Soñjet ha savet e vezont alies pell ac'hann. N'int ket perc'hennet ganimp met gant kompagnunezhioù eus Frañs hag Europa a-bezh ne lavaran ket.\nDaoust d'ar c'hudennoù a sav diwarne, – fraoñverezh ar malvennoù o faoutiñ an aer, etre unan ha tri desibel, pe c'hoazh pa enebont par d'ur voger ouzh gwagennoù ar skinwelerezh da dremen, kement ma ranker lakaat an "tnt" dre loarell a-benn pakañ ar chadennoù tele –, e chom dereat-mat ar stumm-se da aozañ tredan adnevezaet bemdez, ekologel ha naturgar. Bez' e chomo ar milinoù-mañ, hag e-pad pell amzer, un doare distlabez da aozañ ul lodenn eus hon ezhommoù energiezh.\nUr perzh mat a zo ouzhpenn : a-drugarez dezhe e c'hallfomp marteze tremen hep kaout ur greizenn nukleel e Breizh, ha nebeutoc'h a se a saotradur evit hon bugale !\nSetu, greomp gant ar ger a blijo dimp : milin, rod pe tour. Na vezomp ket pennoù-avel evelkent ha kredomp e nerzh ar gwent ! Hep taol hon bilhedoù-bank d'an avel, plasomp hon gwenneien d'he sterniañ ma c'hallomp. N'eo ket avel a vank e Breizh, un energiezh eo a c'hwezh digoust war hon bro hag a zo pinvidigezh an holl. Krediñ ober an hini ez eo ret ober. Evel war veur a dachenn all, en em vodomp evit ma vo kaer hon amzer da zont.\nUn anv mat da c'houzout : Kevredigezh Avel, Ecopole, 29460 Daoulaz. Postel : avel@infini.fr / Lec'hienn : www.apab.org\neoul-maen : pétrole\ngaz-leskiñ : gaz naturel\ndour-tan : carburant\ntredan : électricité\nijinerezh : industrie\ntredanerez-avel ; ganer-avel : aérogénérateur\nmilin-avel : moulin à vent, et par extension, éolienne\nmenaj-avel : wind farm e saozneg ; parc éolien\ntorkad : groupe ; bouquet…\nsebedennet (T) : comme sebezet, surpris, étonné, ébloui\ngoloù-lubrisite : (argotique trégorrois) lumière électrique\nda lârazh : d’après les dires de (quelqu’un)\nskinwelerezh : télévision\nloarell : satellite\nekologel : écologique\nnaturgar : nature friendly e saozneg ; ami de la nature, écologique (néologisme)\ndistlabez : propre\nenergiezh : énergie\ntroellenn : hélice\nmalvenn ; teir-malvenn : pale ; à trois pales\nmetig-ha-metig : mais-mais\nrod-avel : éolienne\nrodal : faire la roue comme un gymnaste\npennbouzellenniñ : culbuter\ntour-avel : éolienne\nnend, ned, ne : ne, il s’agit de la forme écrite prononcé « nan » en Trégor.\nkompagnunezh : compagnie\nfraoñverezh : bourdonnement\npintet : perché, on peut aussi dire uhel-bintet pour haut-perché\nsaotradur : pollution\npenn-avel : étourdi, distrait\ngwent : autre mot pour vent\nPosted by gireg konan on 01/12/2009\nGweloù / Vues: 4 - Aotre / Licence:


Svoboda (kazetenn) - Wikipedia\nSvoboda niv. 1\nSvoboda (Свобода en ukraineg, da lavaret eo "Frankiz") eo ar gazetenn ukrainek koshañ hag an hini a vez lennet ar muiañ e broioù ar Gornaoueg.\nSavet e voe Svoboda e Jersey City, e New Jersey, e Stadoù Unanet Amerika d'an 11 a viz Gwengolo 1893, gant an tad Hryhoriii Hrushka, ur beleg ukrainat. Goude e voe degemeret da gazetenn ofisiel gant strollad an Ukrainian National Association (UNA) e miz C'hwevrer 1894. Embannet e voe div wech ar sizhun adalek ar c'hentañ a viz Meurzh 1894, teir gwech ar sizhun adalek an 8 a viz Eost 1914, ha bemdez adalek an 3 a viz Genver 1921.\nMouezh Ukrainiz e Norzhamerika e oa Svoboda hag ur roll a bouez a c'hoarias evit difenn interestoù an enbroidi eus Ukraina d'ar Stadoù Unanet. E-pad pell ivez e voe ar gazetenn ukrainek vras nemeti e Kanada - betek krouidigezh re all evel Kanadiiskyi Farmer -, ha berzet e voe er vro-se e-pad an Eil Brezel-bed, abalamour ma veze embannet enni soñjoù a-enep an Unvaniezh Soviedel hag a-du gant an Trede Reich.\nLennerien zo bet er Stadoù Unanet hag e Kanada, met ivez e Brazil, ha gwechall en Impalaeriezh Aostria-Hungaria (e Galitsia). Ul liamm e oa etre an divroidi, prederiet gant ar vuhez er Bed Nevez. Ganti e veze prientet an divroidi, peizanted anezho alies, d'ur vuhez nevez, modernoc'h, ha da sevenadur ar Gornaoueg. Difenn a rae krog an ukraineg er skolioù ivez.\nD'ur poent zo bet e oa 18 000 a goumananterien da Svoboda, ar pezh a rae anezhi ar gazetenn ukrainek vrasañ e broioù ar Gornaoueg.\n↑ 1,0 ha1,1 Encyclopedia of Ukraine, Volume 5, Volodymyr Kubiĭovych, Danylo Husar Struk (eds.), University of Toronto Press, 1993, p.128\n↑ About this Newspaper: Svoboda - Levraoueg ar C'hendalc'h\n↑ In Search of a Soviet Holocaust, "The Village Voice", New York, January 12, 1988\nAdtapet diwar « https://br.wikipedia.org/w/index.php?title=Svoboda_(kazetenn)&oldid=1823273 »


Wikipedia:Kumuniezh/An davarn/sizhunvezh 02, bloaz 2015 - Wikipedia\nWikipedia:Kumuniezh/An davarn/sizhunvezh 02, bloaz 2015\n1 05/01/2015 — 11/01/2015\n1.1 An Trec'hleader heskiner : sac'higell, eil sizhun\n1.2 Edgar, wikipedour\n05/01/2015 — 11/01/2015[kemmañ ar vammenn]\nSkrivañ un dra bennak en eil sizhun eus 2015 | An davarn | sizhun a-raok — sizhun war-lerc'h\nAn Trec'hleader heskiner : sac'higell, eil sizhun[kemmañ ar vammenn]\nhttps://br.wikipedia.org/w/index.php?title=Sac%27higell&action=history Bianchi-Bihan (kaozeal) 4 Gen 2015 da 18:29 (UTC)\nKroget e oa bet ar pennad-mañ e miz Meurzh 2010 hep na vije bet dispaket blevenn ebet gant den betek-henn ! Ma n'eo ket un emzalc'h a-berzh an aotrou Disi da zegas tabutoù diezhomm, petra eo ?--Prieladkozh (kaozeal) 4 Gen 2015 da 18:45 (UTC)\nGraet em eus pep tra hervez reolennoù ar wikipedia, ha savet ur goulenn eeun war ar bajenn gaozeal. Ar pezh ne ra ket Prieladkozh, boas da ren brezelioù embann a-enep din, hep tamm displegadenn ebet.--Trec'hlid mitonet (kaozeal) 4 Gen 2015 da 19:17 (UTC)\nYa, me ho kar ivez, hag a-greiz-kalon evel-just. Gwell ganin pa rit "Loen lous" ac'hanon eget pa rit al lu gant ar re na fell ket dezhe plegañ deoc'h !--Prieladkozh (kaozeal) 5 Gen 2015 da 14:53 (UTC)\nC'hwi paotr an nerzh a-enep ar gwir, ha kompren a rit ar frazenn-mañ? «tout contributeur qui dévoile des données personnelles d'un tiers est sanctionné d'un blocage immédiat.»? N'eo ket peogwir n'eus merour ebet amañ, ho peus da gendelc'her gant ho c'hoari.--Trec'hlid mitonet (kaozeal) 5 Gen 2015 da 16:15 (UTC)\nYa, ya, evel-just Aogust. Bepred o randoniñ ar paotr Disi, 'm eus aon. Kement ha kompren, displegit din peseurt données personnelles am eus diskuilhet ??????!!!!!--Prieladkozh (kaozeal) 5 Gen 2015 da 16:34 (UTC)\nReolennoù ar wikipedia: «Si vous êtes témoin de la publication de données personnelles par une contributrice ou un contributeur, n'infirmez pas ou ne confirmez pas l'information.» Chom a rin feal d'ar poent-se daoust d'hoc'h atahinerezh. Deiz pe zeiz moarvat e vo merour pe verour prest da blediñ sirius gant an afer-se. Perak, forzh penaos, e c'houlennit an dra-se? gouzout a rit a-walc'h petra pe perak e skrivit an dra-mañ-tra.--Trec'hlid mitonet (kaozeal) 5 Gen 2015 da 19:22 (UTC)\nPeseurt atahinerezh ? Peseurt afer ? Bepred an hevelep c'hoarioù kozh ganeoc'h : merourien 'zo amañ ma ne fazian ket ha, m'o dije bet amzer a-walc'h (pe gentoc'h, ma ne vijent ket faezh gant ar memes sachoù-blev), e vijec'h e-maez ar jeu goude bezañ graet "Loen lous" ac'hanon ! Ha se n'em eus ankouaet ha ne rin biken ! Ma ne vijec'h ket, diehan hag en un doare diyac'h, o klask trouz ouzhimp bep tro ma vez skrivet un dra bennaket ganin pe gant an implijer Bianchi-Bihan e tavje an tabutoù raktal. Plijout a ra deoc'h kaozeal eus "brezelioù embann", ganeoc'h-c'hwi e vezont kroget ingal avat. C'hwi an hini eo a vez o c'hoari gant ar chimik a-raok mont d'ober ho kazh gleb dirak ar bomperien. Bet cheñchet ma savboent diwar ho penn, Aotrou Disi : n'oc'h ket drouk, n'oc'h ket noazus, dañjerus-eston ne lâran ket... Ya, dañjerus oc'h, klevout a rit, DAÑJERUS-ESTON !!!\nUr wech ouzhpenn : displegit din peseurt données personnelles am eus diskuilhet pe serrit ho peg !--Prieladkozh (kaozeal) 5 Gen 2015 da 20:21 (UTC)\nDigablus, gwenn-sin eo eta ar re a zo bet o falstamall un den n'en doa biskoazh kemeret perzh er wikipedia. Divlam ar re a voulc'h ar brezelioù embann… Hag ar gerioù kant gwech gwashoc'h eget "loen lous" a oa bet taolet ouzhin a-raok a oa bet graet gant peseurt spered?--Trec'hlid mitonet (kaozeal) 5 Gen 2015 da 20:45 (UTC)\nFent. Pezh ne larez ket eo em eus respontet. Ken an trede sizhun. Bianchi-Bihan (kaozeal) 5 Gen 2015 da 04:41 (UTC)\nPelec'h emañ an daveenn goulennet? Graet em boa amañ .--Trec'hlid mitonet (kaozeal) 5 Gen 2015 da 09:49 (UTC)\nEdgar, wikipedour[kemmañ ar vammenn]\nAmañ : https://br.wikipedia.org/w/index.php?title=Tierniezh&diff=1609939&oldid=1462717. Setu un den o klask c'hwezhañ an tan, ur wech ouzhpenn. Bianchi-Bihan (kaozeal) 6 Gen 2015 da 07:40 (UTC)\nDañjerus-eston[kemmañ ar vammenn]\n«dañjerus oc'h, klevout a rit, DAÑJERUS-ESTON !!!» Un den dañjerus-eston a zo ac'hanon eta. Mat e vefe sklaeraat, da lakaat an implijerien all war ziwall. Dezhe da c'houzout ha da vezañ prest, ha din ivez. Piv 'oar, gouzout a reer e c'hall tud 'zo bezañ dañjerus hep gouzout dezhe.--Trec'hlid mitonet (kaozeal) 6 Gen 2015 da 11:39 (UTC)\nAet e oan kuit da 20:22 dec'h : ne oa ket bet ouzhpennet ar frazenn Ya, dañjerus oc'h, klevout a rit, DAÑJERUS-ESTON !!! ganin-me, gant an IP 92.135.107.56 (dec'h da 20:55) ne lâran ket. Hag aes e vo da wiriañ ; ar pezh a dalv ez eus unan bennak all oc'h ober e c'henaoueg dre guzh !\nLennit mat : ez an da vont e darempred gant ma oberataer pellgomzerezh da c'hoût muioc'h hag, hervez ar respont a vo roet din e savin klemm ouzh an hini a zo pennkaoz da se. Trawalc'h bremañ !--Prieladkozh (kaozeal) 6 Gen 2015 da 12:23 (UTC)\nMe gred eo difennet mont da fourdouilhañ e kaozioù ar re all: https://br.wikipedia.org/w/index.php?title=Wikipedia%3AKumuniezh%2FAn_davarn%2Fsizhunvezh_02%2C_bloaz_2015&diff=1609923&oldid=1609919. Bianchi-Bihan (kaozeal) 6 Gen 2015 da 12:37 (UTC)\nUn dra 'zo sur, ar frazenn «n'oc'h ket drouk, n'oc'h ket noazus, dañjerus-eston ne lâran ket…» a zo sinet. Neuze e c'hallit bepred sklaeraat.--Trec'hlid mitonet (kaozeal) 6 Gen 2015 da 12:47 (UTC)\nKentañ tra : n'ho peus urzh ebet da reiñ da zen amañ ha ne welan ket petra zo kaoz e respontjen-me deoc'h o vezañ na respontit-c'hwi gwech ebet, pe e-biou, d'ar goulennoù a saver ouzhoc'h !\nEil tra : da gentañ-penn, emaon o vont da c'houlenn skoazell ar verourien da c'houzout muioc'h e-keñver an istor-se.\nTrivet tra : e ken kaz ma chomfe difrouezh ma goulenn ha diwar ali ma oberataer pellgomzerezh ez in da archerdi nesañ ouzh ma chomlec'h da welet penaos ober war-dro perc'henn an IP 92.135.107.156. Emichañs n'emaoc'h ket 'ba'r jeu-se, a-hend-all, gwazh a se deoc'h !--Prieladkozh (kaozeal) 6 Gen 2015 da 13:08 (UTC)\nPevare tra : ma n'em bez ket ma c'hoant digant paotred kadarn an arme c'hall ez in da gaout ar Prezidant e-unan ! : frazenn ouzhpennet hiziv da 18:03 gant perc'henn an IP 128.199.176.233 !--Prieladkozh (kaozeal) 6 Gen 2015 da 18:13 (UTC)\nAdtapet diwar « https://br.wikipedia.org/w/index.php?title=Wikipedia:Kumuniezh/An_davarn/sizhunvezh_02,_bloaz_2015&oldid=1610072 »\nKemmoù diwezhañ degaset d'ar bajenn-mañ d'an 6 Gen 2015, da 18:13.


Ai‘ta! » Stourmerien Breizh degemeret gant Benoît Hamon !\nStourmerien Breizh degemeret gant Benoît Hamon !\nDa geñver e droiad e Penn-ar-Bed, Benoît Hamon, Ministr dileuriet evit an Ekonomiezh Sokial ha Kengret hag ar Beveziñ en deus degemeret un dileuriadenn eus ar strollad “Roomp Frankiz d’an Energiezhioù e Breizh” en ur sal eus Ti-Kêr Karaez. E-touez an dud degemeret gant ar ministr e oa ur stourmer deus Ai’ta ! ivez.\nAn dileuriadenn tro-dro d’an daol gant Benoît Hamon\nDispleget hon eus da vBenoît Hamon ar pezh a c’hortoze ar strollad digant gouarnamant François Hollande : gwiriekañ Karta Europa ar Yezhoù Bihan-niver, adunvaniñ Breizh, kaout ur gwir skinwel publik divyezhek ha kaout ur parlamant e Breizh.\nRoomp Frankiz d’an Energiezhioù e Breizh\nSelaouet ar goulennoù gantañ en deus disklêriet ar ministr e kasfe keloù eus kement-se da François Hollande. Ar ministr en deus ouzhpennet : « Ar broioù tapet da skouer ganeoc’h (Katalunia, Skos, Kembre…) a lak unvaniezh Stadoù Spagn ha Breizh-Veur en arvar, hag ar Stad C’hall n’eo ket prest da vont gant an hent-se ! »\nNetra nevez e bro « Gwirioù Mab Den » eta… Ar vinistred a cheñch e penn ar Stad C’hall; padal, forzh peseurt hini a vefe o c’hostezenn bolitikel, UMP pe PS, pa saver goulennoù oute evit ma vo roet muioc’h a frankiz da Vreizh ha d’ar Vretoned e tegasont da soñj deomp eo unvan ha disrannus ar Republik Gall. E berr komzoù e varnont hor yezh hag hor sevenadur d’ar marv !\nDa heul ar respontoù zo bet graet ouzhimp gant Benoît Hamon e teu da vezañ splannoc’h-splannañ n’eus netra vat da c’hortoz eus al lezennoù digreizennañ da zont, na deus gouarnamant Pariz. Ne chom nemet un dra d’ober d’ar Vretoned kar o yezh : stourm ha stourm adarre, betek gounit ar gwirioù a zo deomp !\n« Bali Breizh skarzhet ur wech ouzhpenn !\nKentañ emvod Ai’ta! Treger digwener »


Bertele Iañ a Gergustentin - Wikipedia\nBertele Iañ a Gergustentin\nBertele Iañ (gresianeg : Πατριάρχης Βαρθολομαῖος Αʹ, Patriarchis Bartholomaios A' ; turkeg : Patrik I. Bartholomeos ; bet ganet d'an 29 a viz C'hwevrer 1940) eo 270vet arc'heskob Kergustentin ha Patriarch eukumenek Kergustentin abaoe an 2 a viz Du 1991.\nHervez e ditladur eo primus inter pares ("kentañ e-touez e birien") en Iliz Ortodoks ha heñcher speredel un 300 milion a reizhkredourien bennak.\nPatriarch Bartholome Iañ (2018)\nGanet e oa dindan an anv Dimitrios Arhondonis (Δημήτριος Αρχοντώνης, Dimítrios Arc'hontónis) e kêriadenn Agios Theodoros war enezenn Imbros (a voe adanvet Gökçeada gant Turkia). Metropolit Filadelfia ha C'halkedon e oa a-raok mont da batriarch.\nE ren abaoe 1991 zo merket gant e labour evit lakaat an Ilizoù Ortodoks da genlabourat kenkoulz ha klask lakaat an Ilizoù kristen hag ar relijionoù dre vras da gaozeal kenetrezo. Gweladennet en deus alies ar pab, ar pezh ne veze ket graet alies, kement ha pennoù relijiel all, en Islam da skouer. Klask a ra broudañ ar frankiz relijiel ha gwirioù mab-den hag ivez lakaat an dud da soñjal en ekologiezh (alese eo bet lesanvet "ar Patriarch Glas").\nAdtapet diwar « https://br.wikipedia.org/w/index.php?title=Bertele_Iañ_a_Gergustentin&oldid=1878401 »\nDernière modification le 9 Mez 2020, à 10:51\nKemmoù diwezhañ degaset d'ar bajenn-mañ d'an 9 Mez 2020, da 10:51.


Buhez ar Zent. pages 660, 661. Encyclopédie Marikavel.\npages 660, 661\nGwerc'hez (kentan kantved)\nDanve he devoa ha gouiziegez, ha kelou a oa ganti da zimezi d'eun den yaouank a zoare, e hano Thamyris. Mes eur wech m'he devoe grêt anaoudegez gant Jezuz-Krist, e fellas d'ezi miret he gwerc'hded dre garante evitan. Tamallet e oe neuze gant he c'herent da vezan kristenez, ha c'houezet e oe eun tântad evit he devi; ar zantez a reas sin ar groaz, ha kentoc'h eget nac'h he Doue en em dolas en tan. Raktal, eur pildour a deuas hag a vougas an tântad, hag ar verzerez n'he devoe droug ebet.\nKaset e oe neuze da Antioch; eno e oe staget ouz daou gole goue, evit ma vije laket a dammou, mes an daou aneval, kaer e oa o broudan, ne flachent tamm.\nNeuze e oe stlapet en eun toull leun a aëred, mes a drugare Doue, e c'hallas sevel ac'hane ive hep bezan flemmet.\nAr gouarner, souezet mik o welet kemend-all, a lezas ar verzerez da vale en peuc'h. Eleiz, o welet pegen birvidik oa he fe ha pegen santel oa he bue, a c'houlennas ar vadeziant. O vezan dizroet d'he bro, en em dennas war eur mene, en he zi he-unan. Erfin, oajet a zek vla ha pevar-ugent, brudet dre he vertuziou hag he miraklou, e roas he ene d'he C'hrouer. He c'horf a oe sebeliet en Seleusi.\n' Vel ar Werc'hez Thekla, ho peus bet diframmet\nOber a rêr c'hoaz hirie gouel sant Lin. Ginidik oa eus a Voiterra, en Etruri sturian reas bagig an Iliz dioustu war-lerc'h sant Per. Kas a rê kuit an drouk-spered diouz an dud, ha lakat, zoken, re varo da zont en bue, kement a fe hag a zantelez en devoa.\nLakat a reas dre skrid ar pez a reas sant Per en kenver Simon ar Zorser. Mervel a reas goude bezan gouarnet an Iliz unnek vla; e gorf a oe sebeliet er Vatikan, en kichen hini sant Per.\nKaset e vefet, emne Hon Zalver Jezuz-Krist d'e ziskibien, dirak al lez-varniou, tôlet e vefet er prizoniou; skourjezel e vefel er synagofou ; stlejet e vefet dirak ar rouane hag ar gouarnerien, abalamour d'am hano.\nLaket e vefet d'ar maro ha kasaet gant an holl boblou, abalamour d'am hano.\nAn hini en devo dalc'het mat betek ar fin, hennez a vevo salvet.\nAVIEL SANT MARK. XIII. 9. 13-


17/05/2022 05:43\t2 commentaires\nBountet pour glas e veze ganto e Breizh abaoe miz : Alvan & Ahez a oa sur da c’hounid an Eurovision ! A-benn ar fin eo triñchiñ o deus bet e-lec’h pour gant arvesterien an Eurovision. Arruet eo eil-diwezhañ ar strollad breizhad ! 24vet plas ! Evel just ne veritent ket seurt disouezhadenn rak graet o deus o seizh gwellañ\n06/05/2022 04:06\tAucun commentaire\nPa’z aer war pajenn Wikipedia Marlène Schiappa, setu ar pezh a weler : Hervez Arrêt sur Images hag an Huffington Post ez eus ur skipailh tro-dro d’ar vinistrerezh gouestlet da welaat he skeudenn hag he brud war internet. Mod-se e klask Marlène Schiappa en em lipat ouzh ar C’hallaoued. Ha puilh an divizoù war bajenn wiki-diviz diwar-benn ar pennadoù bet


Pajenn:Le Gonidec - Bibl Santel pe Levr ar Skritur Sakr, eil levr.djvu/111 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/111\nroué ; dindân kambr ann arrébeûri : hag é kéméraz ac’hanô tammou kôz vézer, ha diḻad diamzéret, hag hô c’hasaz da Jérémias er vâc’h zoun gan̄t kerdin.\n12. Hag Abdémélec’h ann Étiopiad a lavaraz da Jérémias : Laka ann tammou kôz vézer, hag ann diḻad diamzéret-zé dindân da ziou gazel, hag enn-drô d’ar c’herdin ; ha Jérémias a réaz ével-sé.\n13. Hag hî a zachaz anézhan̄ gan̄t kerdin, hag a dennaz anézhan̄ eûz ar vâc’h zoun ; ha Jérémias a choumaz é porched ar vâc’h.\n14. Neûzé ar roué Sédésias a gasaz étrézé Jérémias ar profed, hag hel lékéaz da zond é-tâl ann trédé dôr a ioa é tî ann Aotrou ; hag ar roué a lavaraz da Jérémias : Eunn dra a c’houlennann digan-éz ; na gûz nétrâ ouz-in.\n15. Hôgen Jérémias a lavaraz da Zédésias : Mar tiouganann d’id, ha na likii két va laza ? Ha ma rôann kuzul d’id, ha té a zélaouô ac’hanoun ?\n16. Hôgen ar roué Sédésias a douaz é-kûz da Jérémias, ô lavarout : Ével ma eo béô ann Aotrou, en deûz gréat eunn éné enn-omp, é touann pénaoz n’az lazinn két, ha na rôinn két ac’hanod étré daouarn ann dûd-zé péré a glask da vuez.\n17. Ha Jérémias a lavaraz da Zédésias : Ével-henn é lavar Aotrou ann arméou, Doué Israel : Mar d-éez étrézé prin̄sed roué Babilon, é vévô da éné, ha na vézô két dévet ar géar-man̄ ; ha té, ha da diad a vézô savétéet.\n18. Hôgen ma n’az éez két étrézé prin̄sed roué Babilon, é vézô rôet ar géar-man̄ étré daouarn ar C’haldéed : hag hî hé dévô gan̄d ann tân ; ha té na déc’hi két diouc’h hô daouarn.\n19. Hag ar roué Sédésias a lavaraz da Jérémias : En̄krézet ounn enn abek d’ar Iuzévien a zo téc’het étrézég ar C’haldéed ; aoun em eûz na venn lékéat étré hô daouarn, ha na rajen̄t goab ac’hanoun.\n20. Hôgen Jérémias a lavaraz : Na likiin̄t két ac’hanod étré daouarn ar ré-zé. Sélaou, mé az péd, gér ann Aotrou, a rôann da anaout d’id ; mâd é vézô d’id, ha da éné a vézô béô.\n24. Hôgen ma na fell két d’id mon̄d er-méaz, chétu ar gér en deûz diskouézet ann Aotrou d’in :\n22. Chétu ann holl c’hragez a vézô choumet é tî roué Juda, a vézô kaset da brin̄sed roué Babilon ; hag hî a lavarô : Ann dûd a béoc’h-zé hô deûz da douellet, ha da dréc’het ; soubet hô deûz da dreid er fan̄k hag el lin̄kr, hag hô deûz da zilézet.\n23. Ha da holl c’hragez, ha da vugalé a vézô kaset d’ar C’haldéed : ha na déc’hi két diouc’h hô daouarn, râk kéméret é vézi gan̄t roué Babilon ; hag hen̄ a zévô ar géar-man̄.\n24. Neûzé Sédésias a lavaraz da Jérémias : Na wézet dén ar gériou-zé, ha na varvi két.\n25. Hôgen mar klev ar brin̄sed pénaoz em eûz komzet ouz-id ; mar teûon̄t d’az kavout, ha da lavarout d’id : Danével d’é-omp pétrâ éc’h eûz lavaret d’ar roué ; na gûz nétrâ ouz-omp, ha na lakaimp két da laza ; ha pétrâ en deûz lavaret ar roué d’id.\n26. É liviri d’ézhô : Mé em eûz pédet ar roué ô stoui dira-z-han̄, n’am c’hasché két adarré da dî Jonatan, é péléac’h é varvchenn.\n27. Ann holl brin̄sed a zeûaz éta da gaout Jérémias, hag a réaz goulennou out-han̄ : hag hén̄ a gomzaz out-hô hervez m’en dôa gourc’hémennet ar roué d’ézhan̄ ; hag hî a lézaz anézhan̄ é péoc’h ; râk na oa bét klévet nétrâ.\n28. Ha Jérémias a choumaz é porched ar vâc’h, bétég ann deiz é péhini é oé kéméret Jéruzalem ; râk kéméret é oé Jéruzalem.\nKéméret eo Jéruzalem. Sédésias a dec’h, hag a zô paket.\n1. Enn naved bloaz eûz a Zédésias, enn dékved mîz, é teûaz Nabukodonosor, roué Babilon, hag hé holl\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/111&oldid=159983 »\nKemmoù diwezhañ degaset d'ar bajenn-mañ d'an 23 Ebr 2020, da 19:16.


Polig Monjarret - Wikipedia\n(Adkaset eus Polig Montjarret)\nPolig Monjarret, Paul Monjarret ez ofisiel, (31 a viz Gouere 1920, Pabu - 8 a viz Kerzu 2003) a oa ur soner, dastumer ha broadelour breizhat, krouer Bodadeg ar Sonerion, kevredigezh pennañ ar sonerezh hengounel breizhat.\nE wreg ha kenlabourerez e oa Zaig Le Foll.\nE-pad e yaouankiz en deus bet kentelioù biolin gant Frered Gwengamp. Dizoloiñ a ra ivez ar skaoutelezh. Pa grogas ar brezel e tistroas da Wengamp evit sikour e vamm hag a rae war-dro ebenouriezh e dad. E 1940 e voe lakaet da Yaouankiz ha Sportoù , kejañ a rae alies-mat ouzh Kelc'h Keltiek Roazhon renet gant Eugène Cariou. Ar vicher a ballenner-kinklour en deus bet ivez.\nE 1943 e voe ezel eus ar Parti national breton (PNB) hag eus ar servij urzh Strolladou stourm pe Bagadou stourm , e-pad 6 miz.\nGoude ar brezel e ouestlas al lod brasañ eus e amzer d'ar sonerezh hengounel ha d'ar gevredigezh krouet gantañ e 1943, he doe un ampled brasoc'h-brasañ dindan berr amzer : BAS (Bodadeg ar Sonerion).\nE 1984 ec'h embannas Tonioù Breizh Izel, un dastumad eus un nebeut eus an 2 000 ton dastumet e Breizh-Izel etre 1941 ha 1953. Resevout a reas Urzh an Erminig e 1988.\nGoude e varv e skrivas Gilles Servat ur ganaouenn anvet "le Général des Binious" en e enor.\nD'an 3 a viz Eost 2008 e oa bet lid-kinnig un delwenn da Bolig Monjarret, en Oriant e Plasenn Polig Monjarret, dindan selloù kantadoù a dud, enno Prezidant Kuzul Rannvro Breizh, Jean-Yves Le Drian, ha maer an Oriant, Norbert Métairie.\nTome II, 1984, adembannet gant Dastum e 2005, (ISBN 2908604086)\n↑ Kristian Hamon, Les Nationalistes bretons sous l'Occupation, Yoran embanner, Fouesnant, 2005, (ISBN 2-914855-19-2).\n↑ Kavout a reer ar ganaouenn-se er bladenn Sous le ciel de cuivre et d'eau deuet er-maez e 2005\nAdtapet diwar « https://br.wikipedia.org/w/index.php?title=Polig_Monjarret&oldid=1922806 »\nDernière modification le 1 Gen 2022, à 13:58


Hetiñ a ra skipailh AEP ha BEV ur bloavezh mat deoc'h e 2017\nHETIÑ A RA SKIPAILH AEP HA BEV UR BLOAVEZH MAT DEOC’H E 2017 !!!\nDeut eo ar maout gant skol Plabenneg evit ober deiziadur 2017 skeudennet gant Bálint Thuróczy – Tenner -poltrejoù, ha dezhañ ar stumm nevez (karrezennek 30×30, 28 pajenn ennañ).\nDeiziadur : http://diwan-plabenneg.bzh/deiziadur-2017/\nDDHH Nelson Mandela - Degemer Dudi Hep Herberc'h Sant-Ervlan\nStraed ar Zambezi 44800 Sant-Ervlan\nPgz : 02 28 25 27 23 - lec'hienn internet\nUr prantad plijus, evit diskuizhañ eo da gentañ-holl, ul lec'h desavadurel hag evit dizoleiñ eo ivez. Taolet e vez evezh-bras gant ar skipailhoù ouzh luskoù-buhez ha dibaboù ar vugale. Diouzh oad ar vugale eo aozet an egorioù hag an devezhioù.\nD'ar Merc'her hepken : degemer war ar penn-devezh, gant ur pred, etre 11e45 ha 5e (betek 6e e c'heller chom).\nD'ar Merc'her e vez graet war-dro ar vugale gant buhezourien e fin ar c'hlas ha kaset int d'an DDHH, gant ar c'harr-boutin pe war droad. War-eeun en DDHH ez a an tadoù hag ar mammoù da gerc'hat o bugale.\nE-pad ar bloavezh-skol : ar vugale adalek m'o deus tapet o 3 bloaz betek ar KE2\nE-pad an hañv : bugale betek 12 vloaz.\nVaksinet e tle bezañ ar vugale (DT Polio dre ret)\nMuioc'h a ditouroù amañ\nRenerezh an Deskadurezh\n47 bis bali ar Baraudière\n44802 Sant-Ervlan cedex\nPgz 02 28 25 26 39\nUr c'houst zo d'an diwallerezh. Ur priz treziadek a 2€ zo evit pep prantad degemer (mintin pe arbadaez).\nN'eus nemet an dud aotreet a c'hell mont da gerc'hat ar vugale ; ret eo sinañ ar marilh bezañs pa ya an den kuit.\nUr servij diret ha da baeañ eo an diwallerezh, aozet gant ar KDP eo. An degemer a vo roet diouzh ma vo doujet ouzh reolennoù ar mont en-dro. Ma vez meur a gudenn vras (emzalc'h ar bugel, fakturennoù nann paeet) e c'hello bezañ divizet chom hep degemer ar bugel evit ur prantad. Ma vez dleoù war familhoù ouzh ar skol ha ma vez ret dezho dilojañ e vo roet un testeni ezrollañ, warnañ meneg an dle-se.\nN'eus ket a ziwallerezh d'ar merc'her merenn, abalamour da se e rank an tadoù hag ar mammoù mont da gerc'hat o bugel da 11e45.\nGant ho karr e teuit eus kreiz-kêr Naoned.\nGant ho karr e teuit dre an hent tro-kêr.\nGant an treuzdougen boutin ez it : gant an Tram linenn 3 (arsav Erv Breizh) pe ar Bus linenn 54 (arsav Angevinière).\nEurioù digeriñ ar skol :\nLun, Meurzh, Yaou, Gwener adalek 7e30 mintin betek 6e30 abardaez.\nMerc'her, adalek 7e30 betek 12e00.\nEurioù ar c'hlas :\nLun, Meurzh, Yaou, Gwener adalek 8e45 betek 12e00 hag adalek 1e45 betek 4e.\nMerc'her adalek 8e45 betek 11e45.\nGant ar re vihan hag ar re grenn ez eus ur prantad kousk-aez adalek 1e betek 2e30.\nEurioù an ehanoù-c'hoari :\nSkol-vamm : adalek 10e30 betek 11e00 hag adalek 3e betek 3e30.\nDigor eo ar skol d'ar skolidi na'z eont na d'an diwallerezh na d'ar c'hantin 10 munutenn a-raok ar c'hlas ha 10 munutenn goude ar c'hlas.\nKemmoù a c'hell bezañ graet d'an eurioù evit oberoù dibar. Daou zevezh a-raok da nebeutañ e vo kelaouet ar familhoù gant ar c'helenner pe ar renerezh.\nNV : da 8e45 eo serret ar gloued evit abegoù surentez.\nEvit ar pred merenn ne vo digoret nemet d'an eurioù-mañ : etre 11e45 hag 1e15 da zegemer bugale ar skol-vamm.


Pajennoù : << 1 - 2 - 3 - 4 - 5 >>\nYalc’had Skoazell : diwar vremañ e c’heller kas un teuliad d’ar C’huzul-rannvro evit dalc’h 2013\nAn dud a laka o anv evit ur Master Kelenn divyezhek a c’hell goulenn kaout ar yalc’had Skoazell digant ar C’huzul-rannvro.\nEnskrivadur d’ar Master Desaverezh ha Stummadur – Kelenn divyezhek dre soubidigezh 1añ derez.\nAn Erge-Vras a sin ar garta Ya d’ar brezhoneg\nSinet eo bet ar garta d’ar 7 a viz Kerzu 2012 gant ti-kêr an Erge-Vras dirak an ao. maer, Herve Herry, an it. Lena Louarn, besprezidantez ar C’huzul-rannvro e karg eus yezhoù Breizh ha prezidantez an Ofis Publik, an it. Maryvonne Blondin, senedourez ha kuzulierez-departamant dileuriet evit ar brezhoneg hag an it. Naig Gars, kuzulierez-rannvro.\nUl logo evit skolioù divyezhek an deskadurezh katolik\nKrouet ez eus bet ul logo gant an deskadurezh katolik evit an 93 skol enno un hentad divyezhek (70 skol, 20 skolaj-lise, 3 skol-veur).\nArgantred-ar-Genkiz a lavar Ya d’ar brezhoneg\nD’ar Sadorn 20 a viz Here 2012 e oa bet sinet ar garta Ya d’ar brezhoneg gant kumun Argantred-ar-Genkiz, goude ma vije bet votet a-unvouezh gant an ti-kêr gouestlañ degemer a-benn 2 vloaz, al label Ya d’ar brezhoneg.\nUl label evit Koroll Sonorisation\nDa-geñver lid-digeriñ savadurioù nevez Koroll Sonorisation e Mur, Philippe Guillo, rener, en deus sinet an emglev Ya d’ar brezhoneg. Roet eo bet dezhañ war un dro gant Lena Louarn, prezidantez an Ofis, al label live 1.\nLid-digeriñ ar c’hentañ ti-post divyezhek\nLidet eo bet digoridigezh ti-post nevez Karaez d’ar Yaou 8 a viz Du 2012 dirak an it. Lena Louarn, besprezidantez Rannvro Breizh e karg eus yezhoù Breizh, an ao. Christian Troadeg, maer Karaez, an ao. Richard Ferrand, kannad Penn-ar-Bed ha Véronique Rommel, renerez kehentiñ ar Post evit Kornôg Breizh.\nSinadur ar garta Ya d’ar brezhoneg gant Konk-Kerne\nLid-sinañ ar garta a zo bet dalc’het e ti-kêr Konk-Kerne d’ar Gwener 28 a viz Gwengolo 2012 dirak an ao. André Fidelin, maer, Lena Louarn, besprezidantez ar C’huzul-rannvro e karg eus yezhoù Breizh ha prezidantez an Ofis Publik, Gaël Le Meur, kuzulierez-rannvro ha kuzulierez-kêr eus Konk-Kerne, François Nydell, eilmaer. Dilennidi hag un toullad tud all a oa deuet d’an abadenn.\nAl label Ya d’ar brezhoneg roet da gKeleier Info\nLabel 2 an emglev Ya d’ar brezhoneg a zo bet roet d’an 11 a viz Gwengolo 2012 da “Keleier Info”, un embregerezh servijoù a ginnig raktresoù urzhiataerezh d’an embregerezhioù.\n14709 skoliad en hentadoù divyezhek e 2012\nKresk zo atav gant ar c’helenn divyezhek e Breizh : 14 lec’h nevez zo bet digoret er 1añ derez ha 627 skoliad ouzhpenn zo. Er publik ez eus ouzhpenn 6000 skoliad evit ar wezh kentañ (6260 end-eeun), 4824 gant an deskadurezh katolik ha 3625 gant Diwan (a zo gant ur c’hresk kriz brasoc’h eget ar prevez).


(Adkaset eus Liej)\nLec'hiañ en arondisamant ha proviñs Liège\nKumunioù-Kod post 4000,4020\nKod pellgomz 04\nMaer Willy Demeyer (Strollad Sokialour)\nGorread 69,39 km²\nHed 05° 34' .." Reter\nLed 50° 38' .." Norzh\nPoblañs hep kontoù doubl 187 086 (01.01.2006)\nStankter 2 696 a./km²\nLiège (en alamaneg Lüttich, e nederlandeg Luik, e walloneg Lîdje) a zo ur gêr eus Belgia e rannvro Wallonia, ha kêrbenn proviñs Liège. Eus 972 da 1795 e oa kêrbenn ur stad emren, Priñselezh Liège.\nE 2006, e oa 187 432 a dud o chom enni. 600 000 a dud avat zo er veurgêr, ha kêrbenn ekonomikel Wallonia eo. Evit an niver ag annezidi eo trede meurgêr Belgia, war-lerc'h Brusel hag Antwerpen, hag ar pevare kêr war-lerc'h Antwerpen, Gent ha Charleroi.\n5.1 Ardamezeg ar familhoù\nLiège a zo bet savet er c'hember ar stêr Mosa / Meuse hag an adstêr Legia, war ur savenn a-us d'un draonienn lagennek alies goloet gant dour.\nLeudicus / um (Liber historiae Francorum)\nLeodius, pe Leodio (Vita s. Landiberti episcopi Traiectensis vetustissima)\nLeodicus Vicus (dibenn VIIIvet kantved)\nNeonsigo ? (bedonier Ravenna)\npe eus ar ger leudicum, heñvelster publicus, da lavarout ar pezh a zo stag ouzh an tailhoù. Liège e vefe bet ul lodenn eus domani ar roue bet roet d'an eskob. \npe eus anv an adstêr Legia hag e gember amañ gant ar Mosa / Meuse. \nAn eskob Landibertus / Lambert eus Maastricht, bet drouklazhet amañ n 17 Gwengolo, war dro 705. Sebeliet eo bet e Maastricht da gentañ, hag e Liège war dro 715.\nHugobertus / Hubert, a zo bet eskob war lec'h Lambert, ha staliet e Liège. Mont e reas da Vaastricht da gerc'hat korf Lambert evit e sebeliañ e Liège en iliz-veur bet savet war lec'h ar muntr. War lec'h Hubert, holl an eskibien a zo bet staliet e Liège, mes bepred anvet eskibien Tongeren.\nAr skrivagnour Georges Simenon a zo ganet e Liège.\nLec'hienn kumun Liège\nLiège, dec'h ha hiziv\nSkeudennoù nevez eus Liège\nLiège war Trekearth\nC'hoari diwar-benn skeudennoù eus Liège\nLuc'hskeudennoù kaer eus Liège\n2000 Luc'hskeudennoù eus Liège\n↑ 1,0 ha1,1 R. de la Haye, p. 118\nAdtapet diwar « https://br.wikipedia.org/w/index.php?title=Liège&oldid=1899892 »\nKemmoù diwezhañ degaset d'ar bajenn-mañ d'an 9 Ebr 2021, da 12:22.


36vet rann SS grenadennerien - Wikipedia\n36vet rann SS grenadennerien\nSkoed-ardamez an unvez Dirlewanger, div grenadenn kroaziet.\nOskar Dirlewanger, penn an unvez.\nAr 36vet rann SS grenadennerien (Alamaneg: 36. Waffen-Grenadier-Division der SS), anvet ivez SS-Sturmbrigade Dirlewanger (1944), pe Dirlewanger Brigade, a oa un unvez eus ar Waffen-SS e-pad an Eil Brezel-bed. An izili a oa da gentañ bigrierien a oa da vezañ implijet a-enep ar bartizaned e Polonia ha war Talbenn ar Reter. Dre ma oa uhel ar c'holloù e voe lakaet eno an torfedourien, ar pal a oa gwelet anezho o vervel war an talbenn. Penn ar rann SS a oa Oskar Dirlewanger. Graet e oa obererezhioù Bandenbekämpfung (stourm enep an dorfedourien) eus ar stourm sevenet gant an divizion-se. En gwirionez troet da sot dre ma oa berr ar vuhez er rann SS, an izili a voe brudet dre an torfedoù lies ha garv sevenet ganto: palforzhioù diniver, laeroñsi, muntr trevourien, yuzevien ha prizonidi brezel, jahinerezh.\nAn unvez-se a oa bet implijet e-pad ar gwashañ obererezhioù spontañ sevenet gant nerzhioù lu an Trede Reich. E-pad ar brezel war Talbenn ar Reter, Dirlewanger en devoa devet pe lakaet da zeviñ maouezed ha bugale, laosket trevourien da vervel dre an naon, betek laoskel chas da vezañ hanter marvet gant an naon ha leuskel anezho da lammañ war tud dizifenn.\nSoudarded Dirlewanger e-pad Emsavadeg Warszawa\nRoet e oa bet ivez dre an nerzh strychnine da yuzevien. E-pad ma oa unvez Dirlewanger e Bielorusia a oa en em ledet trouz an doareoù spouronus a oa ganto etrezek rannoù all ar Waffen-SS. Lies niver e oa bet pennoù uhel ar Werhmacht betek reoù an SS da c'houlenn ma vefe skarzhet eus an SS ha divodet e unvez muntrerien gwadus. Lod o devoa goulennet e vefent barnet ha fuzuilhet. en desped d'ar c'hlemmoù e oa gwarezet Dirlewanger gant pennoù uhel eus ar strollad Nazi ha bewech ma save re a drouz e oa fiñvet ar rann SS pelloc'h.\nLazhadeg Wola e-pad Emsavadeg Warszawa, korfoù trevourien lazhadeget gant an SS.\nUnan eus torfedoù brasañ an Dirlewanger Brigade a oa bet peurzistrujadenn Warszawa, o kemer perzh e lazhadeg tro ~100 000 anneziad eus ar gêrbenn polonat gant sikour (hag o keveziñ) ar Vrigadenn Kaminski. Implijet e oant bet ivez evit mougañ er gwad an emsav broadelour slovakian e 1944. Strollad torfedourien Dirlewanger dre e obererezhioù garv a rae aon da soudarded all ar Waffen-SS betek reoù an SS-Führungshauptamt (Pennoù meur milourel an SS). Deuet e oant a-benn da gaout ar brud spontusañ warno. Ne zegasent nemet kasoni eus perzh enebourien an Trede Reich met ivez eus perzh an nerzhioù lu all alaman pe harperien Alamagn.\nAdtapet diwar « https://br.wikipedia.org/w/index.php?title=36vet_rann_SS_grenadennerien&oldid=1896006 »\nKemmoù diwezhañ degaset d'ar bajenn-mañ d'an 23 C'hwe 2021, da 09:01.


Napoleone - Wikipedia\nNapoleone zo un anv-badez italianek.\n1.1.1 Neopolus, Napoleo, Sant Napoleone ha Buonaparte\n1.2 Tud all\nN'eus bet sant Napoleone ebet gwech ebet: ur sant politikel e vije kentoc'h eget istorel, hervez tud zo, hag a zo bet kavet war-lerc'h emgann Austerlitz d'an 2 a viz Kerzu 1805.\nMet ur sant Neapolis, pe Neopolo, pe Neopolus e latin zo anavet. Evit doare e oa kamarad da Sant Saturnino, hag a vije bet merzheriet gantañ, ha gant Celestino ha Germano, ha marvet er vac'h.\nMarvet e vije d'an 2 a viz Mae 304 en Alesandria en Egipt. N'ouzer ket hiroc'h diwar e benn. Lidet e vefe en Italia d'ar 15 a viz Eost.\nNeopolus, Napoleo, Sant Napoleone ha BuonaparteAozañ\nGwelloc'h e ouzer penaos e voe implijet ar relijion gant Napoleone Buonaparte evit gouarn e impalaeriezh. E gwirionez ne oa sant ebet a glote gant an anv Napoleon, gant se e oa ur mank bras pa ne oa deiz ebet da lidañ ur Sant Napoleon. E 1805 e voe pledet gant an afer-se, pa grogas ar c'hardinal Caprara da furchal en dihelloù roman. Kavout a reas, e roll ar verzhereien, en 2 a viz Mae, anv eus sent ha merzherien Alesandria, en o zouez un "Neopolus" latin, a seblante tost a-walc'h da Napoleon. Ha kerkent e voe advadezet Neopolus ha lakaet da sant Napoleone.\nD'ar 15 a viz Eost 1806, e voe lidet ar c'hentañ Sant Napoleon, da zeiz e seizh vloaz ha tregont, hag en deiz-se en-eeun, ha n'eo ket dre zegouezh, e voe lidet maen kentañ Bolz an Trec'hlidoù e Pariz.\nNapoleone Orsini (war-dro 1420 - 1480) condottiero\nNapoleone Buonaparte, jeneral gall\n↑ Diwar Napoleon (Neopolus) of Alexandria, in "Тапир: Здоровье и Земледелие", https://archive.is/20120715054330/tapirr.livejournal.com/tag/history\n↑ Gwelout al lec'hienn "Napoléon 1er" \n(fr) Historique de la Saint-Napoléon fêtée chaque 15 août, sous les Deux Empires, "Napoléon 1er", http://ameliefr.club.fr/Saint-Napoleon.html\nAdtapet diwar « https://br.wikipedia.org/w/index.php?title=Napoleone&oldid=1583936 »\nDernière modification le 20 Gou 2014, à 20:30\nKemmoù diwezhañ degaset d'ar bajenn-mañ d'an 20 Gou 2014, da 20:30.


Pajenn:Le Gonidec - Bibl Santel pe Levr ar Skritur Sakr, eil levr.djvu/176 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/176\npréd, hag a skrapé dré ners ; ann tavan̄tek hag ar paour a c’hlac’haren̄t, hag ann diavésiad a wasken̄t gan̄d ho drouk-komsiou hép reiz.\n30. Klasket em eûz eunn dén enn hô zouez, hag a zavché ével eur c’haé, hag a zeûjé da énébi ouz-in évid ar vrô-zé, gan̄d aoun na zispenfenn anézhi ; ha n’em eûz két kavet.\n31. Hag em eûz skuḻet war-n-ézhô va frouden ; hô dispennet em eûz é tân va buanegez : hô hen̄t em eûz distaolet war hô fenn, émé ann Aotrou Doué.\nSamari ha Jéruzalem dindan arouéz diou c’hoar, Oolla hag Ooliba.\n1. Ha gér ann Aotrou a zeûaz d’in ; ô lavarout :\n2. Mâb dén, diou c’hrég a oé merc’hed d’ann hévélép mamm.\n3. Hag hî a zô en em rôet d’ar c’hadélez enn Éjipt, enn hô iaouan̄ktiz in̄t en em rôet d’ar c’hadélez ; énô eo bét gwasket war hô bronnou, énô eo bét tarzet penn-bronnou hô gwerc’hded.\n4. Ar gôsa anézhô a oa hanvet Oolla, hag hé c’hoar iaouan̄k Ooliba ; d’in in̄t bét, hag hî hô deûz ganet mipien ha merc’hed ; hôgen ann hini a zô hanvet Oolla eo Samari, hag Ooliba Jéruzalem.\n5. Hôgen Oolla en em rôaz d’ar c’hadélez em énep, hag a garaz dreist-penn hé orgédérien, ann Assiried hé amézéien,\n6. Gwisket é glâz, péré a oa prin̄sed, ha bleñérien, ha tûd-iaouan̄k gadal, holl marc’héien, piñet war gézek.\n7. Hag hî a zô en em roet d’ar c’hadélez gan̄d ann dûd dilennet-zé, holl mipien ann Assiried : hag hî a zo en em zaotret gan̄d holl hudurézou hé orgédérien.\n8. Né deûz két dilézet zô-kén ar c’hadélez é dôa bét enn Éjipt ; râg hî hô dôa ivé kousket gan̄t-hi enn hé iaouanktiz, tarziet hô dôa penn-bronnou hé gwerc’hded, hag hô dôa skuḻet hô gadélez war-n-ézhi.\n9. Râk-sé em eûz hé lékéat étré daouarn hé orgédérien, étré daouarn mipien Assur, péré é deûz karet dreist-penn.\n10. Hî eo hô deûz dizôlôet hé mézégez, hô deûz kéméret hé mipien hag hé merc’hed, hag hô deûz hé lazet hé-unan gan̄d ar c’hlézé : hag hî a zô bét brudet é-touez ar c’hragez, ô véza ma hô deûz gréat barn war-n-ézhi.\n11. Goudé m’é dôé gwélet kémen̄t-sé hé c’hoar Ooliba, en em rôaz gwasoc’h éget-hô d’ar c’hadélez ; hag en em zaotra a réaz dreist hé c’hoar.\n12. Da vipien ann Assiried eo en em rôet divéz ; ha d’ann duged, ha d’ar vlénérien a zeûé étrézég enn-hi, gan̄d diḻad a bép liou, ha d’ar varc’héien a oa piñet war gézek, ha da dûd-iaouan̄k a zoaré vad.\n13. Gwélet em eûz pénaoz é oa saotret hen̄t ann eil hag ében anézhô.\n14. Hag Ooliba a greskaz c’hoaz hé gadélésiou ; pa é doé gwélet tûd livet war ar vôger, skeûdennou ar C’haldéed roudennet gan̄t livou,\n15. Hag hî gourizou-klézé oud hô dargreiz, ha mitrou livet war hô fenn, hag hô duged holl diouc’h ann doaré, hag hén̄vel out mipien Babilon ha brô ar C’haldéed, é péhini é oan̄t ganet,\n16. Hi hô c’haraz dreist-penn pa hô gwélaz, hag a gasaz kannaded d’ézhô er C’haldéa.\n17. Ha mipien Babilon a zeûas d’hé c’havout é gwélé hé lousdôni, hag a zaotraz anézhi gan̄d hô lousdoniou ; hag hî a oé saotret gan̄t-hô, hag hé c’haloun é doe hé gwalc’h anézhô.\n18. Lakaad a réaz enn noaz hé c’hadélez, hag é tizôlôaz hé mézégez ; ha va éné en em dennaz diout-hi, ével ma oa en em dennet va éné dioud hé c’hoar.\n19. Râg hî é deûz paottet hé c’hadélez, ô kaout koun eûz a zeisiou hé iaouan̄ktiz, é péré é oa en em rôet d’ar chadélez e douar ann Éjipt.\n20. Hag en em rôet eo hî d’ar c’hadélez gan̄d orgédérien, kîk péré a zô\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/176&oldid=163120 »\nKemmoù diwezhañ degaset d'ar bajenn-mañ d'an 25 Mez 2020, da 14:46.


Sant-Loup - Wikipedia\nIliz katolik Sant Loup.\nPlouha (betek 2015)\nPempoull (abaoe 2015)\n215 ann. (2018)\n48° 42′ 48″ Norzh\n2° 57′ 51″ Kornôg / 48.713333333, -2.964166667\nbihanañ 35 m — brasañ 97 m\nSant-Loup (distaget: [zaˈlup], [zãˈlup] er vro), a zo ur gumun eus Breizh, e Bro-Oueloù hag e departamant Aodoù-an-Arvor), e kanton Plouha. Gwechall e oa en eskopti Dol.\n7.1 Tud marvet eno\nD'ar 25 a viz Mae 2009 e oa bet votet ar garta Ya d’ar brezhoneg gant Kuzul-kêr ar gumun.\nTavarn ar vro: "Kerganer".\n"en glazur, e c'hwec'h rilhenn en argant, 3, 2, 1"\n19 gwaz a gollas o buhez abalamour d'ar brezel hervez monumant ar re varv, d.le. 4,27% ag ar boblañs hervez an niveradeg bet graet e 1911 .\nD'an 11 a viz Eost 1944 e kouezhas un nijerez B-17 (marilhet 42-38073 ha kodet F) eus aerlu SUA (United States Army Air Forces) e Boulsec'h e Sant-Loup; he nijourion a zeuas a-benn da adkavet o c'henvroidi .\nGuy Ropartz, sonaozer brezhon, d'an 22 a viz Du 1955.\nLouise-Anne Even, maerez (2008-2014)\n(fr) Sant-Loup war lec'hienn ar gumuniezh-kumunioù\n(br) Sant-Loup war lec'hienn Geobreizh\n↑ E geriadur Geriadur Hemon, 1978, e veze kavet ar stumm "Lanlou" ha n'eo ket testeniet e brezhoneg komzet (gw. ivez Geriadur ar brezhoneg a-vremañ: «Sant-Loup: Lanloup p.656a»; tu galleg-brezhoneg «Lanloup: Sant-Loup, parf. Lanloup» p.1092b.), e Geriadur Hemon-Huon ne gaver nemet «Sant-Loup».\n↑  Monumant ar re varv 1914-1918 - Memorial Genweb\nAdtapet diwar « https://br.wikipedia.org/w/index.php?title=Sant-Loup&oldid=1858499 »\nDernière modification le 13 Kzu 2019, à 20:00\nKemmoù diwezhañ degaset d'ar bajenn-mañ d'an 13 Kzu 2019, da 20:00.


Pajenn:Perrot - Bue ar Zent.djvu/566 - Wikimammenn\nPajenn:Perrot - Bue ar Zent.djvu/566\nDekvet devez a viz Eost\nAvieler ha merzer (259)\nAn impalaer Valerian en devoa douget eul lezen neve (258) eneb ar gristenien : « An eskibien, ar veleien hag an avielerien a vezo laket d’ar maro kerkent ha ma vefont anavezet ; ar senatourien, an noblanz hag ar varc’heien eus Rom a gollo o renk hag o madou ; ha ma talc’hont d’en em zisklerian kristen goude an dra-ze, e vefont dibennet ; — ar gwrage a renk uhel a vezo ive lemet digante o madou ha kaset en harlu ; — servijerien an impalaer o devo anzavet bezan kristen arôk al lezen-man hag o devo dalc’het goude, a vezo ive lemet digante o madou, ha goude, chadennet ha kaset war douarou ar gouarnamant evit o labourat evel sklavourien. » Al lezen ne gomze ket eus ar bobl nag eus an dud a renk izel. An impalaer ne skoe nemet war ar penn. Gouzout a rê, pa vije diskaret ar veleien, an noblanz ha servijerien ken galloudus ar palez, petra raje goude ar bobl hep penn, heb arc’hant, heb iliz ? Ahend-all, ar bobl a oa kabestret dre eul lezen-all, douget er blavez arôk (257). « Kement-hini en dije c’hoantaet adsevel eur sosiete freuzet dre urz ar gouarnamant, pe ober asambleou, pe derc’hel da zarempredi ar berejou, a vije barnet. »\nAl lezen douget gant an impalaer, ha votet gant ar Senat eus Rom, a oe raktal laket en impli. Eskob Rom, ar pab Sixt, ne zaleas ket da vezan tapet epad ma oa o prezek d’an dud fidel, en bered Pretextat, ha gantan e oe paket ive ar c’houec’h avieler a oa endro d’ezan evit an\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/566&oldid=140850 »


Wikipedia:Kumuniezh/An davarn/sizhunvezh 27, bloaz 2019 - Wikipedia\nWikipedia:Kumuniezh/An davarn/sizhunvezh 27, bloaz 2019\n01/07/2019 — 07/07/2019Aozañ\nSkrivañ un dra bennak er seizhvet sizhunvezh warn-ugent eus 2019 | An davarn | sizhun a-raok — sizhun war-lerc'h\nInternet / Kenrouedad ?Aozañ\nGraet am eus evel a garen evit gerioù teknikoc’h, met moarvat eo ar ger Internet anavezet gant an holl. Bremañ ez eus un adkas eus Kenrouedad davet Internet. Ha mat eo deoc’h? Din-me e vefe gwelloc’h lakaat an adkas en tu kontrol (kaout ur pennad Kenrouedad hag un adkas Internet davetañ). Huñvreüs (kaozeal) 4 Gou 2019 da 05:49 (UTC)\nNeuze e rin gant ar ger Internet. Trugarez d’an holl o deus respontet. Huñvreüs (kaozeal) 5 Gou 2019 da 18:10 (UTC)\nDisoñjet am boa lavarout an draig-mañ: ne c’hell ket un implijer ordinal adenvel ar pennad, ret eo bezañ merour. Huñvreüs (kaozeal) 6 Gou 2019 da 06:25 (UTC)\n> Faziet oc'h : an implijerien gevreet hepken a c'hell adenvel, an IP-où ne c'hellont ket (na ne c'hellont enporzhiañ restroù) ; n'eo ket ret bout merour.--90.32.118.1 6 Gou 2019 da 09:17 (UTC)\nGallout a reer adenvel ur pennad pa vezer kevreet, evel ma ouzan mat hag am eus graet meur a wech, nemet pa vez un adkas davet ar pennad-se, muioc’h evit ul linenn istor enni. Huñvreüs (kaozeal) 6 Gou 2019 da 10:11 (UTC)\nN'eus nemet tud Preder hag a implij ar ger "Internet". Ouzhpenn-se e reont goap eus ar re a implij ar ger "kenrouedad" : http://deroff.ddns.net/korpuzn.php?A=Internet&B=LAVA-12-kis-567&C=2&D=n 2.14.69.111 6 Gou 2019 da 10:53 (UTC)\nHa chom a ra ur merour amañ ?Aozañ\nGoulenn a ran peogwir e fell din gouzout hag-eñ e tlefen goulenn ober war-dro hor mignon ar roñfl prederour digant ur merour, pe raktal digant ar stewarded. Moarvat eo muioc’h truezus evit drouk, met gwelloc’h e vefe skubañ memestra. Huñvreüs (kaozeal) 6 Gou 2019 da 15:30 (UTC)\nPellgomzit d'ar fliked, ar boaz eo amañ. 2001:41D0:604:1CB:0:0:0:0 6 Gou 2019 da 15:55 (UTC)\nN’am eus tamm mennozh ebet perak e lavarit an dra-mañ. Mont a ra ar verourien hag ar stewarded da boliserien pa vez ret en ur mod. Mod all e c’hellfe an holl en em zerc’hel evel tud deuet ha seven, ha komz e lec’h lakaat ar reuz. Huñvreüs (kaozeal) 6 Gou 2019 da 16:14 (UTC)\nPe e pellgomzot d'ar fliked, ya, gouzout a ouzer. 51.75.75.162 6 Gou 2019 da 16:19 (UTC)\nA-benn ar fin eo deuet ar « fliked » (evel-se e vez graet anezho e geriadur Preder moarvat), da lavarout eo, ar Small wikis monitoring team. N’ouzon ket petra eo ar spontusañ : gwelout tud hep mann d’ober nemet distrujañ labour ar re all, pe gouzout ez eus kantadoù all er bed. Huñvreüs (kaozeal) 7 Gou 2019 da 07:18 (UTC)\nAr pep farsusañ eo dont amañ da welet inosanted o koll amzer o sevel pennadoù er Wikipedia. Dispennet ho peus "labour" unan all, dres evel ma vo dispennet ho tammig "labour", un deiz bennak, abred pe ziwezhat. Dalc'hit 'ta da zidual ac'hanomp gant hoc'h istorioù "fliked", "Preder", "spont", "distruj" ha me-oar-me, evel ur paourkaezh den trelatet, fentus eo ken ez eo.\nAdtapet diwar « https://br.wikipedia.org/w/index.php?title=Wikipedia:Kumuniezh/An_davarn/sizhunvezh_27,_bloaz_2019&oldid=1841001 »\nDernière modification le 7 Gou 2019, à 21:44


Buhez ar Sent/1912/Amzer Nedeleg - Wikimammenn\nBuhez ar Sent/1912/Amzer Nedeleg\n◄ Trugare Amzer Nedeleg Eizved Ginivelez Hon Zalver ►\nAr pez a hanver amzer Nedeleg eo an daou-ugent devez a zo etre ar 25 a viz kerdu ha gouel ar Chandelour.\nAn Aviel a lavar d’imp e chomas ar Werc’hez daou-ugent devez da danva levenez an Nedeleg, penn-ouz-penn gant he Mab ; an Iliz a ra evelti, hag a dremen daou-ugent devez o veuli Mari, Mamm ha Gwerc’hez, hag o kinnig d’he Mab hec’h adorasion, he levenez, he anaoudegez vat hag he c’harante. Magan he c’halon a blij d’ezi gant ar misteriou kuzet dindan spesou ar gouel bras-man.\nSalver ar bed a oe ganet ar 25 a viz kerdu, da lavaret eo, en kreiz ar goanv, d’ar c’houlz eus ar bla ma seblant an denvalijen trec’hi war ar sklerijen hag ar bed brallan warzu ar be ; mes ganet eo ive d’ar mare ma paouez an de da verrât ha ma krog an heol da zanzen d’imp deveziou hirr, groezus ha splann an neve-amzer hag an hanv.\nAr boblou pagan a rê eur gouel da viz kerdu, en enor d’an heol o trec’hi war an denvalijen hag o c’honid adarre eur blavez bue d’ar bed.\nAr gouel-ze a oa ar skeud eus hini Nedeleg. Mab Doue, ar gwir Heol, o tont war an douar, pa oa an tenvan dre holl tenvalijen ar pec’hed, hag o c’hori eur vue neve dre an holl grouadelez, hag en kalon pep-hini eus ar re a gredje ennan.\nGanet a oe en Bethleem, da lavaret eo, en hebreeg, en « ti ar bara ». Ar bara eo magadurez ar vue ; Jezuz-Krist eo ar bara diskennet eus an nenv, a ro ar vue d’an ene, hag eur vue bepred krenvoc’h, betek chench an den en Doue. Ar burzud-ze ne vo ket grêt en eun de : tôlomp hon lagad war Jezuz, hag e welfomp anezan o kreski, a dam da dam, en oad hag en furnez.\nGanet gantan da noz Nedeleg, e tleomp ive kreski gantan, rak galvet omp da vevan e vue pen-da-ben : mervel gantan war ar Groaz, sevel gantan eus ar be ha pignat gantan eun de d’ar baradoz.\nAdtapet diwar « https://br.wikisource.org/w/index.php?title=Buhez_ar_Sent/1912/Amzer_Nedeleg&oldid=36368 »\nKemmoù diwezhañ degaset d'ar bajenn-mañ d'an 13 Mez 2012, da 09:10.


Kastell Dinefwr - Wikipedia\nKastell Dinefwr zo ur c’hastell kembreat eus ar Grennamzer, savet dreist ar stêr Tywi, e-kichen Llandeilo, e Sir Gaerfyrddin. E kastell Dinefwr edo lez aotrouien Deheubarth, unan eus Teir Rouantelezh Vras Kembre er Grennamzer. Hiziv e vez graet war-dro ar c’hastell gant Cadw, an aozadur a bled gant savadurioù istorel Kembre.\nKontañ a reer e oa bet savet ar c’hastell gant ar roue Rhodri Mawr, met n’eus prouenn asur ebet eus kement-se. E Dinefwr e voe lez pennañ ar roue Hywel Dda, mab-bihan Rhodri Mawr ha roue kentañ Deheubarth. Moarvat e voe adsavet ar c’hastell gant Rhys ap Gruffudd, priñs Deheubarth eus 1155 da 1197.\nGant Rhys ap Gruffudd e voe savet kestell all er c’hornad, evel kastell Carreg Cennen pe kastell Dryslwyn. Goude marv Rhys e voe ar c’hastell e dalc’h e vab Rhys Gryg, ha soñjal a reer eo d’ar mare-se e voe savet ar c’hastell a weler bremañ, evit al lodennoù koshañ anezhañ. D’ar mare-se ivez, en XIIIvet kantved, e oa galloud Llywelyn Veur, roue Gwynedd, o kreskiñ e kreisteiz Kembre, ha gwell e kavas Rhys Gryg dilezel e gastell ha dismantrañ anezhañ. Adsavet e voe gant Llywelyn ha chom a reas e dalc’h roue meur Gwynedd betek e varv e 1240. E 1255 e voe roet gant Llywelyn ap Gruffudd, mab-bihan Llywelyn Veur, da zaou aotrou bihan, Rhys Fychan da gentañ, ha Maredudd ap Rhys goude, a-raok e rentañ da Rhys Fychan. Kement-se a lakaas Maredudd ap Rhys da c’houlenn skoazell ar roue saoz Edouarzh Iañ. Kemeret e voe kastell Dinefwr gant Maredudd ap Rhys ha nerzhioù Edouarzh e 1277.\nE dalc’h ar Saozon pe o aduidi edo ar c'hastell diwar neuze, daoust ma voe devet e-pad un emsavadeg e 1316. Lakaet e voe seziz warnañ gant ar priñs kembreat Owain Glyndŵr e 1403, met en aner. E dibenn ar XVvet kantved e voe labourioù adsevel, kaset war-raok gant Rhys ap Thomas a oa perc’henn war ar c’hastell. Diberc’hennet e voe e vab-bihan ha diwar neuze edo ar c’hastell e dalc’h kurunenn Bro-Saoz, daoust ma c’hallas diskennidi Rhys ap Thomas distreiñ di diwezhatoc’h. E 1600 e voe savet ganto ur maner nepell ha hiviziken ne voe den ebet o chom er c’hastell ken nemet a-vareadoù e vije. Devet e voe an tour-meur en XVIIIvet kantved.\nHiziv e vez graet war-dro ar c’hastell gant Cadw, an aozadur a bled gant savadurioù istorel Kembre, ha gallout a reer mont da welout e rivinoù.\nRob Gittins, Dinefwr Castle (Gwasg Gomer, 1984), ISBN 0-86383-032-3\nSian E. Rees & Chris Caple, Dinefwr Castle – Dryslwyn Castle, ISBN 978 1 85760 239 5\nKastell Dinefwr e lec’hienn Cadw (kembraeg pe saozneg)\nKastell Dinefwr e lec’hienn The Wildlife Trust of South and West Wales (kembraeg pe saozneg)\nDinefwr Castle e lec'hienn Castle of Wales\nAdtapet diwar « https://br.wikipedia.org/w/index.php?title=Kastell_Dinefwr&oldid=1551598 »\nDernière modification le 25 Gen 2014, à 16:57\nKemmoù diwezhañ degaset d'ar bajenn-mañ d'an 25 Gen 2014, da 16:57.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/361 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/361\nII. CORINTIED, VIII.\nHOGEN, breudeur, rei a reomp da anaoud deoc’h ar c’hras a Zoue a zo bet roet da Ilizou Macedonia ; (2) penaos, goude beza bet amprouet gant kalz a afflictionou, ez int bet karget a joa, ha penaos en ho faourentez vraz, ho deuz skulliet en abondans ar pinvidigeziou euz ho largentez. (3) Rag, hen assuri a ran, roet ho deuz ho aluzen anezhe ho-unan, hervez ho galloud, ha zo-ken en tu-all d’ho galloud ; (4) ouz hor pedi stard da receo an aluzen-ze hag ho lod evit sicour ar zent. (5) Ha n’e ket hep-ken evel m’hon doa esper ho deuz great, mes en em roet int bet ho-unan da genta d’an Aotrou, ha neuze deomp-ni, dre volontez Doue ; (6) en hevelep doare ma hon euz pedet Titus, evel m’hen doa commanset an oeuvr-ze a garantez, d’hen achui ive en ho touez.\n(7) Evit se, evel m’hoc’h euz pep tra en abondans, ar feiz, ar gomz, an anaoudegez, ar volontez-vad e pep tra, ar garantez evidomp-ni, ho pedomp da gaoud ive en abondans ar volontez-vad evit an oeuvr-man a garantez. (8) Na lavaran ket an dra-man dre c’hourc’hemen, mes evit amprouv, dre an hast euz ar re all, al lealded euz ho karantez. (9) Rag anaoud a rit ar garantez euz hon Aotrou Jesus-Christ, pehini, hag hen pinvidic, a zo en em c’hreat paour abalamour deoc’h, evit ma teujac’h da veza pinvidic dre he baourentez. (10) Hag en kement-man e roan deoc’h eun ali, rag deread eo kement-se ouzoc’h-hu, pere n’hoc’h euz ket hep-ken commanset d’hen ober, mes pere ho poa bet ar sonj d’hen ober adaleg ar bloaz tremenet. (11) Achuit eta breman d’hen ober, hag evel ma’z oc’h bet pront a intantion, peur-achuit ive hervez ho kalloud. (12) Rag, mar hen deuz an den bolontez-vad da rei, ez eo agreabl da Zoue, o rei hervez ar pez hen deuz, ha nann hervez ar pez n’hen deuz ket. (13) Rag evit-gwir, arabad eo deoc’h beza re zammet, evit ma vezo soulajet ar re all ; er c’hontrol, ra vezo egalite etrezoc’h, (14) ra zeuio hoc’h abondans da zicour breman ho faourentez ; evit ma teuio abondans ar re-ze da zicour ive ho paourentez, en hevelep doare ma vezo pep tra ingal, hervez ma’z eo scrivet : (15) An hini a zastume kalz, n’hen divije ket muioc’h, hag an hini a zastume neubeud, n’hen divije ket neubeutoc’h.\n(16) Hogen, ra vezo rentet grasou da Zoue, pehini hen deuz lake-\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/361&oldid=125484 »


Région_Bretagne - Ar re yaouank e-kreizig-kreiz obererezh ar Rannvro\nAr pal eo « sevel Breizh a-benn warc’hoazh dre reiñ d’ar re yaouank ar plas a zellezont », eme berr-ha-berr Sylvie Robert, kentañ eilprezidantez karget eus teuliad ar yaouankiz, p’he doa digoret ar c’hendiviz. C’hoant zo da : "labourat evit an holl re yaouank, ha kemer poan o tielfennañ ar plegennoù m’emaint hag o selaou o frederioù ". Un doenn, un obererezh entanus, ur michererezh, ur yec’hed mat, gallout plediñ a-zevri gant raktresoù personel pe geodedel... : evit respont d’ar c’hoantoù reizh-se e fell d’ar Rannvro lakaat an holl re yaouank e Breizh (557 000 a blac’hed hag a baotred etre 15 ha 29 bloaz) muioc’h c’hoazh e-kreiz ar politikerezhioù foran a vez renet ganti : al liseoù hag ar stummañ (barregezh diazez) evel-just, met ivez al lojeiz, ar yec’hed pe c’hoazh an treuzdougen. Penaos ? Dre ar Garta engouestl degemeret e-pad an dalc’h ispisial-se : pemp diviz ha daou-ugent, fetis-kenañ, a vo lakaet da dalvezout adalek 2012 evit gwellaat o stuzioù buhez, o barregezh d’ober berzh hag o intrudu (sellet ouzh ar munudoù izeloc’h). Ur « gevrat vev » e tle bezañ, savet asambles gant ar re yaouank (o c’hinnigoù kentañ o deus graet a-hend-all). Hag evit kas anezhi da benn vat gant muioc’h a efedusted, e kinnig ar Rannvro bezañ « an hini a stroll ar politikerezhioù renet e Breizh evit ar re yaouank» (dre gevreañ ar strollegezhioù ha servijoù ar Stad er rannvro en-dro d’ar garta-se).\nAr pemp diviz ha daou-ugent e berr gomzoù\nAr Garta engouestl evit ar re yaouank e Breizh\nSellet ouzh kendivizoù an dalc’h gant ur video\nPublié le Thursday, September 22, 2011


Maria Carme Forcadell i Lluís (bet ganet d'an 29 a viz Mae 1955 e Xerta, Spagn) a zo ur bolitikourez katalan. Prezidantez Parlamant Katalonia eo bet etre 2015 ha 2017. Kelennerez war ar c'hatalaneg eo bet ivez.\nA-du emañ gant dizalc'hiezh Katalonia ha krouet he doa ar gevredigezh Assemblea Nacional Catalana evit difenn ar mennozh-se.\nEvel Prezidantez Parlamant Katalonia he doa renet an deiz ma oa bet votet an dizalc'hiezh d'an 27 a viz Here 2017 da heul ar referendom war an dizalc'hiezh. Abalamour d'an dra-se e oa bet lakaet en toull-bac'h gant Spagn da c'hortoz ur prosez.\nAdtapet diwar « https://br.wikipedia.org/w/index.php?title=Carme_Forcadell&oldid=1999934 »


Buhez ar Sent/1894/Guinal - Wikimammenn\nBuhez ar Sent/1894/Guinal\n◄ Gouel ann Anaoun Guinal Charles Borromee ►\nann trede devez a viz du\nGuinal pe gueneal (eal guenn) a ioa ganet e Kemper e tro ar bloaz 454. Eur paotrik koant oa enn he vugaleach ; mes eur paotrik a spered oa ive hag eur paotrik devot. He dad hag he vamm a ioa tud a zoujans Doue ; deski a rejont d’ezhan abred he bedennou hag he gatekiz, ha goudeze hen lakejont er skol gant eur mestr fur ha vertuzuz.\nNe oa c’hoaz nemed seiz vloaz pa zigouezaz da zant Guennole, abad Landevennek, tremen dirak ti he dad. Guinalik a ioa eno o c’hoari e kichen ann or asambles gant he gamaladed. Mes kerkent e lezaz ar c’hoari a gostez evit chom da zellet ouz ar Zant. Neuze Guennole a c’houlennaz outhan: « — Krouadur, dont a rafez ganen-me da Landevennek ? » Guinalik a respountaz raktal: « — Ia, c’hoant am euz da vont da zervicha Doue enn ho koumpagnunez ha da gaout ac’hanhoc’h da zuperior. » Sant Guennole n’edo ket o c’hedal eunn hevelep respount. Setu perak e oue souezet-maro o klevet ar paotrik, hag e lavaraz d’ezhan : « — Re iaouank oud c’hoaz ; Landevennek a zo pell ac’hann : n’oud ket goest da vale betek eno. »\nMes Guinal a respountaz adarre : « — Ann nep piou bennag, eme ann Aviel, a grog enn alar hag a zell adren he gein, hennez ne ket mad da vont d’ar baradoz. Evidon-me n’em euz ket a geuz d’ar pez am euz lavaret, ha netra ne viro ouzinn da zelc’her d’am ger. »\nGuinal, erruet dija enn huela pazenn euz ar zantelez, a fell d’ezhan tizout hueloc’h c’hoaz. Setu aze penaoz e vez ato ar Zent : morse ne gav d’ezho e vent c’hoaz santel aoualc’h. Hag, evit guir, e servich Doue chom heb mont araok a zo dont adren. Pa ne vez mui a dan er galoun, ar skorn n’ema ket pell : eunn ene ha ne nij mui etrezek ann env var diouaskell ar garantez a ziruill buhan d’ann traon, hag a zo d’ar red pladet oc’h ann douar. Labouromp eta bepred ha bizomp huel, enn aoun ne c’helfemp ket tizout rouantelez ann env.\nAdtapet diwar « https://br.wikisource.org/w/index.php?title=Buhez_ar_Sent/1894/Guinal&oldid=30703 »\nKemmoù diwezhañ degaset d'ar bajenn-mañ d'an 20 Gen 2012, da 19:40.


Cadell ap Cadeyrn (430? - ?) pe Catullus en saozneg evel en latin, lesanvet Cadell Ddyrnllwg (lugernus e zorn) a oa roue Powys, e reter Kembre a vremañ, war-dro kreiz ar Vvet kantved.\nMab e oa d'ar roue Katigern, lesanvet Katigern Venniget, met ne renas ket diouzhtu goude marv e dad, a voe lazhet en 447 e-kerzh emsavadeg ar Saozon renet gant e vreur Vortimer. Reuz a oa dre greisteiz Enez Vreizh hag e Powys ivez. Arsailhet e voe rouantelezh Powys gant preizherien eus Iwerzhon, ma rankas Cadell mont da vevel ur pennad gant Benlli, ur pennkadour iwerzhonat.\nHervez ar vojenn e voe saveteet gant sant Jermen da goulz e eil beaj da Enez Vreizh war-dro 450. Deuet e oa ar sant galian da gêr-benn Powys da avielañ paganed Iwerzhon. Degemeret e voe gant Cadell, a oa bet benniget e dad gant Jermen e-kerzh e gentañ beaj en 429.\nAliet e voe gant ar sant da lakaat e dud da vont e-maez kêr. Ha neuze e kouezhas ar c'hurun war ar palez ha tan a grogas e kêr ma voe lazhet ar baganed. Goude e c'hallas Cadell adkemer penn e rouantelezh.\nWar a seblant e oa bet savet ar vojenn da gadarnaat galloud an Iliz, met un diaz istorel bennak a c'hallfe bezañ dezhi.\nDimeriñ a eure Cadell d'ar briñsez Gwelfyl, merc'h d'ar roue Brychan, roue Brycheiniog. Un toullad bugale o doe, hag e vab Cyngen an hini a voe roue war e lerc'h.\nN'ouzer ket e pe vloaz e varvas.\nKatigern Roue Powys\nAdtapet diwar « https://br.wikipedia.org/w/index.php?title=Cadell_Ddyrnllwg&oldid=1605280 »\nDernière modification le 13 Kzu 2014, à 10:37


KDSK, Centre de Ressources Culturelles CeltiquesDocuments : Priz "Breizhad ar bloaz" roet gant Armor Magazine, e Ti-Kêr Sant-Brieg. D'ar 4 a viz Kerzu 1995 e oa bet anvet Andre Lavanant, Prezidant Diwan, da Vreizhad ar bloavezh, anavezet mat evit e stourm evit ar skolioù Diwan.\nPriz «Breizhad ar bloaz» roet gant Armor Magazine, e Ti-Kêr Sant-Brieg. D'ar 4 a viz Kerzu 1995 e oa bet anvet Andre Lavanant, Prezidant Diwan, da Vreizhad ar bloavezh, anavezet mat evit e stourm evit ar skolioù Diwan.\n[= Prix du «Breton de l'année» décerné par Armor Magazine à André Lavanant, Président de Diwan, bien connu pour son combat pour les écoles Diwan, le 4 décembre 1995, à la Mairie de St-Brieuc].\nKot : KDSK_SAE_Lodad02A1212_P.jpg - Doc n° : 20505\nSujed lakaet war-wel : Tudelezh / Lid-degemer / Medalenn


BREIZH COQUILLAGES PENESTIN - Keleier e Brezhoneg\nKEBAT BREIZH COQUILLAGES - BERNARD Paul, Muriel & Mabed Kreginer - Kenderc'her\nGwerzh a vras - Gwerzh a nebeut Kregad ha Kresteneged - PENNESTIN\nE 1990 e oa bet krouet an ti BERNARD, gant Paul BERNARD hag e wreg Muriel. Produiñ ha gwerzhañ meskl-park eus PENNESTIN a raent dreist-holl. E 2007 e oa bet savet KEBAT BREIZH COQUILLAGES ha deuet eo o mabed Rénald ha Youri da vezañ kenlodeien anezhi.\nGant 20 tonenn produet en deroù eo brasaet parkadoù kreginerezh ar stal a-dammigoù. Hiziv an deiz ez eus ouzhpenn 7 hektar koñsedadennoù a-hed aodoù PENNESTIN ha gwerzhet e vez etre 350 ha 400 tonnenn meskl-park bep bloaz.\nObererezh pennañ ar stal eo sevel ha gwerzhañ meskl a-vras hag a-nebeut c’hoazh, met war liesseurtaat eo aet obererezh KEBAT BREIZH COQUILLAGES ha sevel a ra kregad all ivez, evel istr don ha pilored (gwenneged). A-gementadoù bihan e vezont produet ha gwerzhet e vezont a-nebeut er stal hag er marc’hadoù.\nHe seizh gwellañ a ra stal an tiegezh evit produiñ kregad fresk, eus an dibab hag e prizioù marc’had-mat. Dalc’hmat e klask neveziñ an doareoù teknikel ha mekanikel, mont war-raok evit heuliañ ar produioù da bep prantad eus ar produerezh, ha kelaouiñ, evit gwerzh añ produioù direbecher c’hoñsedadennoù kreginerezh koulz hag el lec’h arbarañ.\nChemet ha talvoudoù an embregerezh a vez treuzkaset ag an eil mare d’egile: entan evit ar vicher, diwall an natur, kalon ha kennerzh, karantez evit Breizh. Ur perzh bras a gemer KEBAT BREIZH COQUILLAGES e buhez ar c’hornad ivez; atav e vez prest da sevel raktresoù o devo efedoù mat war ar vicher ha war ar vro.\nGrit anaoudegezh gant BREIZH COQUILLAGES e www.breizh-coquillages.fr ha deuit da welet peizanted ar mor. Kenavo!


Anne Haney - Wikipedia\nAnv foran Anne Haney\nAnv gwirion Anne Ryan Thomas\nAnvioù all Anne T. Harvey\nGanedigezh 4 a viz Meurzh 1934\ne Memphis (Tennessee)\nMarv 26 a viz Mae 2001\ne Los Angeles (Kalifornia)\nPried John Haney (†1980)\nAnne Haney, bet ganet Anne Ryan Thomas (4 a viz Meurzh 1934 – 26 a viz Mae 2001) a oa un aktourez stadunanat hag a c'hoarie war leurennoù hag e filmoù.\nBrudet eo evit he ferzhioù evel hini Mrs. Sellner er film Mrs. Doubtfire (1993) ha hini Greta er film Liar Liar (1997).\n3 Filmoù pennañ\nRemzad[kemmañ | kemmañ ar vammenn]\nAnne Haney a c'hoarias tudenn Rishon Uxbridge ha hini Bajoran er stirad skinwel stadunanat Star Trek.\nEn un doare reoliek e c'hoarias an dudenn Alberta Meechum er stirad Mama's Family (1984-1985). Er stirad Our House (1986-1988) e c'hoarias tudenn Virginia Taft. Tudenn ar varnerez Marilyn Travelini a c'hoarias ivez er stirad L.A. Law (1986-1994).\nE meur a stirad all e voe pedet da c'hoari. En Ally McBeal e c'hoarias da ziwezhañ, en un abadenn hag a voe skignet d'an 8 a viz Genver 2001.\nE Memphis (Tennessee) e voe ganet Anne Ryan Thomas. Dimeziñ a reas da John Haney, ur sterner e skinwel stadel, hag a gavas e skol-veur North Carolina ma oa-hi o studiañ c'hoariva, skingomz ha skinwel. Pa varvas he fried e 1980 ez eas da Su Kalifornia da vevañ gant he merc'h. Eno e krogas gant he remzad aktourez.\nE Los Angeles, e Studio City, e varvas diwar un taol-kalon d'an oad a 67 vloaz.\nFilmoù pennañ[kemmañ | kemmañ ar vammenn]\nThe Children Nobody Wanted (1981, evit ar skinwel)\nMemory Alpha (en) (fr)\nAdtapet diwar « https://br.wikipedia.org/w/index.php?title=Anne_Haney&oldid=1616033 »\nKemmoù diwezhañ degaset d'ar bajenn-mañ d'an 28 Gen 2015, da 18:21.


Zenas Winsor McCay (1871-1934) a oa un aozer bannoù-treset hag ur filmaozour amerikan.\nStil Bannoù-treset Arz Nevez\nGanedigezh 26 a viz Gwengolo 1871\nMarv 26 a viz Gouhere 1934\nMicher pennañ Senarioour, tresour\nMicherioù arall Filmaozour\nBrudet eo en abeg d'e bennoberenn, ar bannoù-treset Little Nemo in Slumberland ("Nemo Vihan e bro ar Morgousk"), a dresas eus 1905 betek 1914 hag eus 1924 betek 1926.\nA-bouez ivez e voe e dresadennoù-bev Gertie the Dinosaur, bet aozet gantañ e 1914.\nAbalamour da vellad ur gevrat e sinas "Silas" e vannoù-treset anvet Dream of the Rarebit Fiend, a reas eus 1904 betek tro-dro da 1925.\nEn e vugaleaj dija e oa Winsor McCay un tresour donezonet dreist, a laboure kalz ha buan. Evit kregiñ gant ar vicher e reas skritelloù hag e labouras evit kazetennoù ha kelaouennoù adalek 1898.\nE 1903 e voe gopret gant ar gazetenn New York Herald, a embannas ar bannoù-treset Little Sammy Sneeze ("Streviadenn Sammy Vihan") ha ''Dream of the Rarebit Fiend ("Hunvre paotr ar Welsh rarebit") \nE 1905 e voulc'has e bennoberenn, Little Nemo e Slumberland, ur stirad bannoù-treset e doare an Arz Nevez.\nWinsor McCay a ouezas degas kemmoù en doare da aozañ bannoù-treset, pa reas gant diarselloù her evit diskouez savadurioù ha kêrioù. Skeudvarrenniñ a rae e dresadennoù a-benn reiñ bos dezho, hag o livañ en un doare dispar.\nRemziadoù tresourion a voe levezonet gant e labour, a chomas digevezerezh betek filmoù hir Walt Disney er bloavezhioù 1930. Meur a dro-vicher bet ijinet gantañ evit blivañ skeudennoù zo deuet da vezañ reol diwezhatoc'h.\nUr filmaozour e voe Winsor McCay ; dek film tresadennoù-bev a genderc'has etre 1911 ha 1921, en o zouez The Sinking of the Lusitania ("Peñse al Lusitania") a voe hirañ film blivet e amzer e 1918.\n1.3 An oadour\n2.1 An deroù (1889–1903)\n2.2 Bannoù-treset (1903–1911)\n2.3 Tresadennoù-bev (1911–1921)\n2.4 An diwezh (1921–1934)\nE-kreiz ar bloavezhioù 1830 e tivroas tud-kozh Winsor McCay diouzh tu e dad, ar gouerion Donald ha Christina McKay, eus Bro-Skos da Ganada-Uhel. E Woodstock (Ontario) e voe ganet Robert McKay (1840-1915), tad Winsor.\nA Vro-Skos ivez e teue tud-kozh Winsor McCay diouzh tu e vamm ; kouerion e oa Peter ha Mary Murray en East Zorra-Tavistock, Kanada-Uhel.\nD'an 8 a viz Genver 1866, d'an oad a 26 vloaz, e timezas Robert McKay gant Janet Murray, oadet 25 bloaz. En hevelep bloavezh e tivroas ar c'houblad a Ganada da Spring Lake (Michigan), er Stadoù-Unanet, rak Robert en devoa kavet labour e kompagnunezh an embreger Zenas G. Winsor (1814-1890).\nN'eus roud ebet eus skrid ganedigezh Winsor McCay. E 1910 e tisklêrias bout bet ganet e 1869, ar pezh a zo skrivet war e vez ; hogen diwezhat en e vuhez e lavaras bout bet ganet d'ar 26 a viz Gwengolo 1871 e Spring Lake, ar pezh a voe embannet en ur gelaouenn.. Meneg zo e marilhoù Stad Michigan eus ur Zenas W. McKay bet ganet e Kanada e 1867, met n'eus roud ebet a gement-se er marilhoù kanadian. E miz Mae 1863 e voe un tan-gwall e Spring Lake, a zistrujas lod marilhoù marteze..\nWinsor McCay e-unan ne ouie ket e oad neuze, evel ma voe embannet en New York Herald da-geñver e obidoù..\nE 1905 e kemmas Robert McKay e anv e McCay, evit en em dec'hel a-raok ur brezel renet gant klan McKay enep ur c'hlan Iwerzhonat.\nAbred-tre e krogas Winsor McCay da dresañ kement tra a wele, a-hed e amzer, ha gouest e oa da dresañ diwar eñvor traoù n'en devoa biskoazh treset a-raok — "tresañ an eñvor" a rae-eñ eus an donezon-se. Buan e voe merket resisted e dresadennoù, met e dad, na oa ket dedennet gant an arzoù, e gasas d'ur skol-veur deknikel. Nebeud-tre a gentelioù a voe heuliet gant an arzour yaouank, a gavas gwelloc'h tapout un tren da Zetroit ma reas poltredoù a werzhe war ar straed.\nBuan e voe merket e zonezon, ha John Goodison, ur c'helenner war an douaroniezh hag an tresañ, a ginnigas dezhañ heuliañ kentelioù prevez gantañ, ar pezh a voe asantet gant Winsor McCay.\nDindan ren J. Goodison e teskas ober gant an diarsell, ha dre ma oa bet J. Goodison ur gwerellour gwechall e labourjont war implij reizh al livioù.\nBerr o oa ment Winsor McCay, war-dro 1,52 m, ar pezh el lakaas diaes gant hini e wreg Maude Léonore Dufour, merc'h al livour gall-ha-kanadian John Dufour, a oa tost da zek vloaz yaouankoc'h egetañ war ar marc'had — hervez John Canemaker, buhezskridour W. McCay, kement-se a c'hallfe displegañ ar c'hevrin a-zivout oad gwir an arzour, en devije klasket krennañ an diforc'h a oad etrezañ hag e wreg aotrouniek.\nDaou vugel a zeuas d'ar c'houblad, Robert Winsor (bet ganet e 1896) ha Marion Elizabeth (1897).\nEmskiant e oa W. McKay eus e zonezonoù, a ouie herouezañ diouzh ezhomm. Un den entroet e oa koulskoude, a lenne kalz barzhoniezh, pezhioù-c'hoari ha romantoù ; e-unan en devoa desket seniñ ar piano. Ur butuner daonet e oa, daoust da ali e wreg, hag ul lonker ivez, ha oa boas da evañ nebeut met alies gant e vignoned..\nBevañ war an ton bras a rae ar c'houblad, gant ur bleiner rak ne blije ket d'an arzour bleinañ e-unan, hag ur gward-korf a-c'houde lizheroù gourdrouzus bet resevet en abeg da dresadennoù bet graet evit skeudennaouiñ pennadoù gant William Randolph Hearst, perc'henn an New York Herald.\nEvel e dad e oa Winsor McCay ur frañmason.\nDa veure ar 26 a viz Gouhere 1934 e voe an arzour taget gant ar boan-benn, ha seizet e voe e vrec'h dehou. Semplañ a reas, ak gant e zorn dehou e trese, ha goude merenn e varvas diwar enfroù empenn.E bered an Evergreens e Brooklyn e voe beziet.\nGoude marv Winsor McCay e 1934 e voe kavet nebeutoc'h a arc'hant eget na oa bet gortozet, en abeg da foranerezh doare-bevañ ar c'houblad. E deroù ar bloavezhioù 1940 ne chome netra eus an arc'hant, ha gwerzhet e oa bet ti bras ar familh. E ti e vab Robert e veve Maude Léonore pa varvas e 1949. \nAn deroù (1889–1903)Aozañ\ngant Winsor McKay (1899)\nEmañ Uncle Sam (SUA), stag ouzh gwezenn an impalaerouriezh, o klask mestroniañ azen ar Filipinez tra m'emañ Spagn o vont kuit.\nE 1889 ez eas Winsor McCay da Chicago, ma chomas daou vloavezh-pad oc'h ober skritelloù ha skeudennoù evit an National Printing and Engraving Company.\nE 1891 ez eas da Cincinnati da genderc'hel da werzhañ poltredoù ha tresadennoù. Skritelloù bruderezh a reas ivez evit Kohl & Middleton Dime Museum, betek 1900 ; dre ma ouie tresañ buan ha spis war an dro e kemeras ar boaz da sevel skritelloù dirak un engroez a dud. E-kerzh ar bloavezh kentañ ma labouras evit Kohl & Middleton e teuas Maude Léonore Dufour tre er mirdi ; ken skodeget e voe W. McCay ma 'z eas buan da wiskañ dilhad kran kent distreiñ hag en em ginnig d'ar plac'h 14 vloaz. Dizale ez ejont kuit da eurediñ dre guzh e Covington (Kentucky).\nE-kichen e labour evit Kohl & Middleton e krogas Winsor McCay da dresañ evit ar gazetenn Cincinnati Commercial Tribune, ma teskas labourat gant un doug-pluenn. E 1898 ez asantas bout gopret leun-amzer gant ar gazetenn. E tresadennoù ar mare-se e tiorroas teknik ar skeudvarrenniñ a zo unan eus perzhioù dibar e stil.\nHag eñ o labourat evit ar gazetenn e krogas da dresañ evit ar gelaouenn Life ivez, evel tresour dizalc'h.\nE 1900, en eskemm ouzh ur c'hresk d'e c'hopr, ez asantas an arzour mont da labourat evit The Cincinnati Enquirer, ma reas kalz tresadennoù hag un nebeud kelaouadennoù kent bout anvet da rener rann an arzoù. D'ar mare-se e krogas da labourat gant doare an Arz Nevez a zeuas da vezañ perzh pennañ e oberennoù.\nLittle Nemo in Slumberland (26/07/1908)\nAet gwele Little Nemo da bourmen\nAdal miz Genver betek miz Du 1903 e reas Winsor McCay evit an Enquirer ur stirad bannoù-treset anvet A Tale of the Jungle Imps by Felix Fiddle ("Istor diaouledigoù ar janglenn gant Felix Biolin") ha savet diwar barzhonegoù George Randolph Chester (1869-1924), a oa genidik eus Cincinnati. A-raok ma vije embannet an div bajennad diwezhañ e oa aet an arzour da New York da labourat evit an New York Herald, ma reas skeudennoù ; evit an hevelep kazetenn e laboure an tresour Richard F. Outcault war e vannoù-treset Buster Brown, ha buan e savas kevezerezh etre an daou arzour. Dizale e kuitaas R. F. Outcault an New York Herald ha distreiñ da The New York Journal.\nEn Evening Telegram avat ez embannas Winsor McCay ar stirad bannoù-treset kentañ bet ijinet gantañ, Mr. Goodenough, a grogas d'an 21 a viz Genver 1904. Ne badas ket pelloc'h eget Sister's Little Sister's Beau, e vannoù-treset kentañ ur bugel enni, na pelloc'h eget e gentañ bannoù-treset e liv, Phurious Phinish of Phoolish Philipe's Phunny Phrolics, a voe embannet e stagadenn-Sul an Herald e miz Mae.\nBerzh avat a reas ar stirad Little Sammy Sneeze, enni ur bugel o kregiñ da streviañ en deroù, ar streviadenn o kreskiñ a-feur gant kerzh an istor betek an disoc'h mantrus ha kastiz ar bugel. Eus miz Gouhere 1904 betek miz Kerzu 1906 e voe embannet.\nLittle Sammy Sneeze' (24/09/1904)\nDistrujet stern an dresadenn\ngant streviadennn Sammy\nE miz Gwengolo 1904 e voe embannet en Evening Telegram pajenn gentañ stirad hirañ Winsor McCay, Dream of the Rarebit Fiend. Ne oa tudenn bennañ er stirad, a oa raksoñjet evit an oadourion. Hunvreoù faltazius, hurlinkoù a-wechoù, a rae an tudennoù a-c'houde ur pred Welsh rarebit.\nKement a verzh a reas ar stirad ma voe embannet un dastumad e 1905 ha ma voe graet ur film diwarnañ. Un opera-komek zoken a voe raktreset, hep dont er gouloù avat.\nSilas e oa sinadur Winsor McCay evit Dream of the Rarebit Fiend, pa oa berzet dre gevrat e rafe gant e anv gwirion evit al labour embannet gant an Evening Telegram.\nTra ma kendalc'he gant e dresadenoù pemdeziek e voulc'has W. McCay tri stirad nevez e 1905 : The Story of Hungry Henrietta e miz Genver, ma weler ur plac'hig o koshaat hag o tevaat a sizhun da sizhun a-feur ma lonk boued da gempouezañ gant an diouer a garantez a-berzh he zud, A Pilgrim's Progress by Mister Bunion e miz Mezheven, sinet Silas evit an Evening Telegram hag a badas betek miz Kerzu 1910, ha pajenn gentañ Little Nemo in Slumberland, a voe embannet d'ar 15 a viz Here 1905 en New York Herald.\nPajenn gentañ Little Nemo in Slumberland, 15/10/1905\nHep mar ez eo Little Nemo pennoberenn Winsor McCay. Bep sizhun e voe embannet ur bajenn warni un hunvre faltazius graet gant ur paotrig anvet Nemo, a vez dihunet e dibenn pep istor. E vab Robert a gemeras an arzour da patrom Nemo.\nC'hoari gant reolennoù boas ar sevel bannoù-treset a reas W. McCay, ha o c'hemmañ : ment ha stumm an tresadennoù war ar bajenn, darselloù her, resisder ar munudoù, implij al livioù, lusk an istor en amzer hag er bajenn. Gouzout a reas tennañ splet eus perzh dibar an Herald da voullañ livioù war baper, a oa dieil d'ar mare-se, ha war kein pep pajenn e roe kemennoù d'ar voullerion war divoud al livioù a oa da arverañ.\nE miz Ebrel 1906 e voe kinniget 500 dollar dre sizhunvezh da W. McCay evit un droiad chalk talk, un doare abadennoù amerikan ma rank un den kontañ istorioù en ur dresañ. Ar gevrat e oa ober 25 tresadenn e 15 munutenn dirak ur saliad arvesterion tra ma oa ul laz o seniñ ur pezh anvet "Dream of the Rarebit Fiend". Berzh a reas an abadenn gentañ, d'an 11 a viz Mezheven 1906, ha kendelc'her a reas W. McCay betek dibenn 1907, en ur ober war-dro e oberennoù arall bepred, e letioù pe a-drek al leurenn alies.\nGolo kevrollenn ar c'homedi war gan Little Nemo (1908)\nKen abred ha 1905, e deroù an embann eta, e voe klasket sevel ur c'homedi war gan diwar hunvreoù Little Nemo. Goude meur a raktres difrouezh e voe diskouezet unan e kreiz 1907, en devoa koustet 100 000 dollar, ur postadur bras-divent evit ar mare. Ur c'horr anvet Gabriel Weigel a c'hoarie roll Nemo.\nUn degemer a-zoare a voe graet d'ar chomedi, a voe c'hoariet e New-York kent treiñ er Stadoù-Unanet daou vloavezh-pad. Gant e abadenn chalk talk ez heulie W. McCay an droiad a gêr da gêr bepred. Pa voe nac'het outañ mont war al leurenn e Boston hep danvez nevez e kemmas produer raktal, gant ur c'hresk a 100 dollar bep sizhun war ar marc'had. Alies e tegase e vab Robert, gwisket evel Little Nemo hag azezet war ur gador-roue dirak an arvesterion.\nEn ur brimaozadenn e-kerzh ar c'homedi, en abeg d'ur gudenn deknikel bennak, ez ijinas un aktour un dudenn nevez, a anvas Whiffenpoof. Paket e voe ar ger gant an arvesterion, ha "Whiffenpoof" a droas da anv ul loen faltazius par da Zahu ar C'hallaoued, da re ur strollad sonerezh e Skol-veur Yale hag ur ganaouenn gant ar strollad-se. Er bannoù-treset e voe lakaet gant Winsor McCay, war pajenn an 11 a viz Ebrel 1909. Ur c'hoari roudoù anvet "Whiffenproof" a voe diouzh ar c'hiz er bloavezhioù 1940 hag er bloavezhioù 1950.\nAdalek 1909 betek 1911 e tresas Winsor McCay ur stirad arall evit an Herald, Poor Jake e anv, ma weler ul labourer mut korvoet gant ur c'houblad pinvidion – un doare evit an arzour da ziskouez e zamant evit kudennoù ar gevredigezh amerikan.\nE deroù 1910 e voe kinniget da W. McCay degas e chalk talk en Europa. Goulenn aotre a reas digant an Herald, met biskoazh ne voe kaset ar raktres da benn. Hervez e vuhezskridour, W. McCay en devoe ur gabestrenn digant an Herald, ar pezh a washaas an darempredoù etre an arzour hag e implijer. Disfiz ouzh an embregerezhioù bras a voe gwelet en e labour er mare-se, evel e Little Nemo (24/04 - 08/05/1910). Bezet pe vezet, chom er Stadoù-Unanet a reas an abadennoù neuze, betek ma paouezas Winsor McCay ganto e 1917.\nAn arzour o prientiñ e film kentañ (1911)\nDek film tresadennoù-bev a voe aozet gant Winsor McCay etre 1911 ha 1921. Tri film arall a oa war ar stern.\nPa voe degaset folioskopoù d'ar gêr gant e vab e soñjas d'an arzour e c'hallje treiñ troioù-kaer Little Nemo e tresadennoù-bev. Da gregiñ gant al labour e reas 4 000 tresadenn war baper riz, a voe luc'hvannet e Vitagraph Studios e Brooklyn. Rannoù filmet a voe lakaet e deroù hag e diwezh ar steudad, ma weler Winsor McCay o klaoustreañ ober 4 000 tresadenn vlivet a-barzh ur mizvezh. D'an 8 a viz Ebrel 1911 e voe diskouezet Little Nemo er salioù, ha pevar devezh goude e voe ul lodenn eus e abadennoù chalk talk.\nDre ma oa bet graet un degemer mat d'ar film e tivizas an arzour livañ pep tresadenn evit an abadennoù da zont.\nPeogwir e oa W. McCay brouzet ouzh en Herald, evit abegoù arc'hantel hag abalamour d'an diouer a frankiz, ez asantas en nevezamzer 1911 labourat evit an New York American, perc'hennet gant William Randolph Hearst ivez, en eskemm ouzh ur c'hresk en e c'hopr. Gwirioù Little Nemo a gasas gantañ, goude bout gounezet ur prosez enep an Herald : gant ar gazetenn e chomas gwirioù ar bannoù-treset, gant o aozer e chomas re an tudennoù. Kendelc'her gant Little Nemo a reas W. McCay neuze, dindan an talbenn In the Land of Wonderful Dreams. Dic'houest e voe an Herald da gavout den pe zen da gendelc'her gant Little Nemo in Slumberland.\nE miz Mae an hevelep bloavezh e voulc'has W. McCay un dresadenn-vev all, How a Mosquito Operates, a oa diazezet war ar bajenn eus Dream of the Rarebit Fiend a oa bet embannet d'ar 5 a viz Mezheven 1909 : en aner e klask un den en em wareziñ diouzh ur pezh mell moustik a lonk gwad betek tarzhañ. En un doare naturel eo blivet al loen : ne dro ket da c'hwezigell, kreskiñ a ra e gorf diouzh e gorfadur gwirion.\nGertie the Dinosaur (1913)\nE miz C'hwevrer 1914 e lakaas Winsor McCay ur film arall en e chalk talk, Gertie the Dinosaur e anv, "an dinosaorez bac'het nemeti", evel a lavaras e-unan. Gant ur skourjez ez errue W. McCay war al leurenn, ha pep tra a c'hoarveze evel pa vije an dinosaorez o sentiñ d'he mestr, petra bennak ma rebelle a-wechoù. Buan e voe Gertie the Dinosaur luc'hvannet er salioù.\nHemañ e voe film kentañ W. McCay gant kinkladurioù spis : McCay a drese an tudennoù, un tresour arall a rae war-dro an drektalennoù.\nEvit Gertie e voe ijinet ar "McCay Split System", da lavaret eo an etrelotadur : ar skeudennoù pennañ zo treset da gentañ, ha skeudennoù arall zo graet da lakaat etrezo a-benn flouraat ar fiñvadennoù. Nac'hañ a reas W. McCay breouañ e ijinadenn, ar pezh a roas tro d'ar blivour John Randolph Bray d'en ober dindan e anv-eñ, kevret gant kavadennoù arall aozour Gertie. Prosezioù a voe, ha kondaonet e voe J. R. Bray da zigoll Winsor McCay.\nDisplijet e voe W. R. Hearst gant labour W. McCay evit an New York American : hervezañ e oa ret d'an arzour bout sirius, dilezel ar bannoù-treset ha skeudennaouiñ pennadoù ar gazetenn. Goulenn a reas digant produerion W. McCay digreskiñ niver an abadennoù chalk talk, ha ret e voe d'an arzour sinañ gant e implijer ur gevrat a grenne e droiadoù da vro New York hepken.\nE miz C'hwevrer 1917 e teuas W. R. Hearst a-benn da lakaat Winsor McKay da zilezel e abadennoù da vat, kevret gant e labourioù diavaez all. Un nebeud abadennoù hepken a voe aotreet, ha kresket e voe gopr an arzour evit e zigoll.\nAdal neuze e oa ret da Winsor McCay labourat bemdez en ur burev e ti an New York American. Skeudennaouiñ pennadoù argazetenn e oa e gefridi, hag ret e oa dezhañ asantiñ da gement kemmadenn a oa gourc'hemennet gant ar skriverion. Gouzout a reas an arzour diskouez e zisplijadur dre berzh mat pe fall e labour, hervez ma oa a-du pe get gant danvez ar pennad, maoa dedennet pe get gant ar pennad, ha zoken diouzh an darvoudoù a c'hoarveze en e vuhez prevez.\nKelluloid sinet gant an arzour\nE miz Kerzu 1915 e voe digoret ur studio tresadennoù-bev gant W. R. Hearst hag e dresourion ; ne oa ket Winsor McCay en o zouez.\nFrealz a gavas evelkent en aozadur e film The Sinking of the Lusitania, diwar istor gwir peñse ar mordreizher Lusitania. Daou vloavezh a voe ret evit echuiñ fardañ ar film-se, gant harp daou dresour all ; gant W. McCay e-unan e oa kellidet.\nE ti an arzour e labouras ar skipailhig, war ar follennoù kelluloid a oa bet breouet e 1914 ; aesoc'h e oa labourat war ar skor-se rak treuzwelus eo : tu zo neuze da verniañ skeudennoù a-benn kempleshaat ar blivadur war un drektalenn, kuit ag adtresañ ar foñs bewech. Gwenn ha du e oa an tresadennoù, 25 000 anezho, gant skeudennoù a vije bet dic'hallus kaout dre ur c'hamera. Er Vitagraph Studios e voent luc'hskeudennet.\nD'an 20 a viz Gouhere 1918 e teuas ar film er-maez. Daoust dezhañ bout bet skignet e-pad meur a vloavezh, ha d'ar bruderezh a voe graet dezhañ, ne c'hounezas ket Winsor McCay kement ag arc'hant ha gortozet, pa ne zegasas ar film nemet 80 000 dollar en holl.\nKenderc'hel gant ar filmoù war gelluloid a reas evelkent. C'hwec'h a voe graet etre 1918 ha 1921, tri anezho o vout chomet diembann ; tammoù hepken anezho zo deuet betek ennomp.\nTri film arall a zeuas er-maez e 1921, diwar Dream of the Rarebit Fiend : Bug Vaudeville, leun ag amprevaned ; The Pet, ma weler un euzhvil o plaouiañ kement tra a zo war e dro hag o spontañ kêr ; The Flying House, istor un den a stag eskell d'e di a-benn nijal kuit a-zirak e zleoù. War anv Robert McCay, mab Winsor, eo blivadur ar film diwezhañ-mañ, met hervez J. Canemaker e c'haller arvariñ e vije bet graet ken brav ul labour gant un deraouad er blivadur.\nAn diwezh (1921–1934)Aozañ\nGoude 1921 e voe rediet Winsor McCay da zilezel an tresadennoù-bev, pa ouezas W. R. Hearst e poste muioc'h eus e amzer enno eget en e labour evit an New York American.\nTri raktres a chomas enket neuze : ur film skrivet a-gevret gant George Randolph Chester ; The Barnyard Band, a vije bet gant sonerezh ; unan diwar-benn perzh ar Stadoù-Unanet er Brezel-bed kentañ.\nTresadenn evit an New York American (19/03/1922)\nMougev an Ankounac'h – Deuit tre, mar plij ganeoc'h.\nE 1922 ez adkrogas Winsor McCay gant e abadennoù chalk talk.\nE 1924 e kuitaas impalaeriezh W. R. Hearst, pa oa erru e dibenn e gevrat. Distreiñ d'an Herald a reas, hag adkregiñ gant bannoù-treset Little Nemo e miz Eost. Ken ampart hag an doare kentañ e oa an tresañ, hogen digemm e oa dasparzh ar skeudennoù a sizhun da sizhun, gouzañvatoc'h e oa Nemo, ha digendalc'h e oa an istorioù. Koll a reas poblegezh neuze, hag e miz Kerzu 1926 e voe embannet ar bajenn diwezhañ.\nE-keit-se e oa bet pennoù-bras impalaeriezh W. R. Hearst o klask kendrec'hiñ an arzour da zistreiñ, ar pezh a reas e 1927. Dre ma oa bet nebeut a verzh gant Little Nemo er bloavezhioù kent e voe prenet ar gwirioù gant an Herald evit 1 dollar hepken.\nTrenket e oa spered Winsor McCay na neuze. E-kerzh ur goan en e enor e New York gant un bodad bliverion, e 1927 bepred, e roas dezho un nebeud kuzulioù teknikel met pa santas ne oant ket o selaou,ha goude bout evet betek re, e tisklêrias dezho :\n"Un arz eo ar blivadur. Setu penaos e sellen outañ. Met diouzh a welan, da genwerzh hoc'h eus-c'hwi e droet. Ket un arz, ur c'henwerzh ne lavaran ket. Pigos fall !"\nE miz Gwengolo war ur chadenn skingomz hag e miz Du en ur gazetenn e klemmas a-zivout stad fall ar blivadur en e amzer.\nE 1929 e teuas un c'hannad eus an American Tobacco Company d'e welet evit kinnig dezhañ ober skritelloù-brudañ, evit ur sammad dreist e c'hopr-bloaz. Nac'het e voe gant skipailh W. R. Hearst, war zigarez ma oa berzet d'an arzour labourat en diavaez eus an ti. Pa c'hourdrouzas an American Tobacco Company paouez da baeañ bruderezh e kazetennoù ha kelaouennoù W. R. Hearst e sinas hennezh ul lizher-aotre evit ma c'hallfe Winsor McCay ober al labour.\n"Emañ an traoù evel pa vije bet Albert Einstein ar boud kentañ o tont er-maez eus ar fank kentidik, an eil o vout un amoebenn, rak goude labour-blivañ McCay e voe rekis d'e heulierion tremen tost da ugent bloavezh evit gouzout penaos en devoa graet.\nWinsor McCay ha Walt Disney eo an daou zen pouezusañ er blivañ, ha n'ouzon ket ervat piv a rank bout lakaet dreist piv." — Chuck Jones, blivour \nE 1937 e klaskas mab Winsor McCay kenderc'hel gant labour e dad dre lakaat bannoù-treset Little Nemo da sevel a varv da vev, dindan an anv "Winsor McCay, Jr." Un doare Little Nemo arall a dresas ivez, anvet Nemo in Adventureland, ma weler Nemo hag ar briñsez en o oad gour. Berrbad e voe an daou stirad.\nE 1947, gant e vignon Irving Mendelsohn, e krouas McCay Feature Syndicate a-benn adembann labour e dad, kemmet avat evit e azasaat ouzh ment nevez kazetennoù ar mare. Berrbad e voe ar raktres-se ivez.\nMiret fall eo bet labour Winsor McCay ; gourc'hemenn a rae ma vije distroet e dresadennoù orin dezhañ, ha devet e voe un darn vras anezho en un tan-gwall e dibenn ar bloavezhioù 1930.\nEn entremar e chome e wreg a-zivout an doare da ober gant ar pezh a chome, setu e tivizas he mab lakaat an dastumad en e di dezhañ. Lod eus al labour a voe gwerzhet pa voe berr an arc'hant. Irving Mendelsohn a reas war o zro war-lerc'h, hag e verc'h Marion da c'houde. A rumm da rumm e tremenas ar peurrest, hag en tiegezh emañ c'hoazh hiziv an deiz.\nKalz beniadoù-orin eus e filmoù a voe distrujet gant ar filmaozour e-unan a-benn disammañ e stalennoù. Ne chom ket gwall galz eus ar pezh en devoa miret, abalamour ma oa bet luc'hskeudennet war filmoù nitrat 35 mm a ya buan da fall. Gant mab Irving Mendelsohn hag unan eus e vignoned, blivourion o-daou, e voe saveteet an tammoù a chome eus oberennoù ar mestr.\nE 1966 e voe adkavet pajennoù-orin Little Nemo en ur studio ma oa bet Winsor McKay o labourat. Kalzik anezho zo bet fiziet e Metropolitan Museum of Art New York. E 1973 e voe embannet un dastumad anezho en Italia.\nDre e implij eus an diarsell e voe Winsor McCay ur diaraoger da filmoù hir Walt Disney (1901-1966), ar pezh a voe anzavet gant W. Disney e-unan e 1955.\nJohn Canemaker, ur blivour e-unan, a aozas e 1974 ur film en enor d'ar mestr, Remembering Winsor McCay, a voe diskouezet e New York e 1975. E 1987 e skrivas diwar-benn buhez an arzour ; un gentel adwelet hag astennet eus al levr a voe embannet e 2005.\nUnan eus gwellañ arbennigourion war ar blivadur, Paul Wells e anv, a zisklêrias ne c'haller ket bihanaat levezon Winsor McCay war Istor ar blivadur. Gant ar filmvarnour Richard Eder e voe lakaet W. McCay a-renk gant diazezourion italian an Azginivelezh.\nKalz filmaozerion, Federico Fellini en o zouez, ha tresourion evel Art Spiegelman pe Robert Crumb a voe levezonet gant labour Winsor McCay.\nE 1972 e voe staliet ar Winsor McCay Award, ur priz a vez grataet da vlivourion heverk.\nKoulz lavaret e deroù e remzad aozer bannoù-treset e kemmas Winsor McCay an doare boas d'o sevel. Lies e oa stummoù e dresadennoù evit o azasaat ouzh red an istor — er bajenn amañ a-is, da skouer, e kresk ment ar panelloù a-feur ma kresk ar foue, ar pezh na oa biskoazh bet graet en e raok.\nEr rummad war-lerc'h hepken e voe tresourion a gredas ober kemend-all en o labour.\nLittle Nemo, 22/10/1905\nDre implijout ar skeudvarrenniñ ouzhpenn an diarselloù her e ouezas an arzour pouezañ war perzh boemarvestus e labour, e Little Nemo dreist-holl, ma weler kalz krouadurioù moliac'hel e kinkladurioù gwerc'helour-kenañ.\nHervez John Canemaker e oa stil W. McCay graet diwar linennoù resis-kenañ, par da re Albrecht Dürer (1471-1528) ha Gustave Doré (1832-1883).\nGant liv Sina du, pluennoù metal, kreionoù plom ha gomennoù e trese Winsor McCay ; gant un te hag ur skouer e save an diarselloù. Alies ez implijas liv gouach en e vannoù-treset kentañ.\nEmdaveennoù a lakaas alies en e labour, e Dream of the Rarebit Fiend pergen, m'en em ziskouezas meur a wech. Alies e komze tudenn pe dudenn d'al lennerion, lod a c'hoarie gant stern an dresadenn, lod arall c'hoazh en e drese o-unan evel p'en devije an aozer disoñjet o zresañ e-unan. "Metafaltazi" a reer eus an teknik danevellañ-se.\nUn dislank zo etre stil ampart-kenañ an tresañ ha perzh diaoz ar c'homzoù, a c'hall bout gros a-wechoù, evel pa n'en devije ket Winsor McCay taolet kement ag aked el lagadennoù hag en o lec'h er skeudennoù. Kement-se a ziskouez e oa spered an arzour unan gweledel kentoc'h eget unan a-c'henoù.\nGant bloc'heiladoù e amzer e reas Winsor McCay en e vannoù-treset hag en e filmoù, hep na vije anat e oa mennet da gunujenniñ den pe zen : gouezidi eo ar vorianed, da skouer, pe c'hoant o deus da vout gwenn. Ur pezh diaes a zen eo Flip an Iwerzhonad, hag en un doare ludresadennel e vez diskouezet, pa vez Little Nemo an Angl-ha-Saoz treset e doare an Arz Nevez bepred.\nNebeut-tre a vaouezed zo e labour W. McCay, hag alies e vezont diskouezet evel pebrenned skañv o spered ha gwarizius. Ar briñsez zoken ne vez morse a-live gant ar geneilded a zo etre paotred ar stirad.\nBannoù-treset gant Winsor McCay\nDiwar barzhonegoù George Randolph Chester\nIstorioù chomet diembann, moullet e liv gant an New York Herald.\nIn the Land of Wonderful Dreams e voe an talbenn eus 1911 betek 1914.\nAdloc'het pa zistroas W. McCay d'an Herald Tribune\nLittle Nemo, adanvet pa labouras W. McCay evit kazetennoù W. R. Hearst.\nDoare nevez Dream of the Rarebit Fiend\nSinet "Robert Winsor McCay Jr.", met treset gant W. McCay hep mar.\nFilmoù gant Winsor McCay\nAnavezet ivez evel Winsor McCay ha Winsor McCay, the Famous Cartoonist of the N.Y. Herald and His Moving Comics.\nAnavezet ivez evel The Story Of A Mosquito.\nTammoù hepken a chom.\nKollet eo bet ar film orin, 35 mm war gelluloz.\nWinsor McCay, Little Nemo, Pierre Horay, 2005, ISBN 978-2-7058-0381-0 (fr)\nWinsor McCay, Daydreams and Nightmares, Fantagraphics Books, 1988, ISBN 978-0-930193-56-0 (en)\nThierry Groensteen (1991), Little Nemo au pays de Winsor McCay, Milan, ISBN 978-2867265594 [[fr}}\n↑ Diasur eo an deiziad.\n↑ Ur meuz kembreat eo ar Welsh rarebit, pe Welsh rabbit\n↑ 3,00 3,01 3,02 3,03 3,04 3,05 3,06 3,07 3,08 3,09 3,10 3,11 3,12 3,13 3,14 3,15 3,16 3,17 3,18 3,19 3,20 3,21 3,22 3,23 3,24 3,25 3,26 3,27 3,28 3,29 3,30 3,31 3,32 3,33 3,34 3,35 3,36 ha3,37 John Canemaker (2005), Winsor McCay — His Life an Art, Harry N. Abrams, Inc., ISBN 978-0-8109-5941-5 (en)\n↑ 4,0 ha4,1 Jeremy Taylor (2007), The Complete Dream of the Rarebit Fiend (1904-1913), Ulrich Merkl, ISBN 978-3-00-020751-8 (en)\n↑ Winsor McKay, Dreams of the Rarebit Fiend, Dover Publications Inc., 1974, ISBN 978-0-486-21347-7 (en)\n↑ 6,0 6,1 ha6,2 Robert C. Harvey (1994), The Art of Funnies — An Æsthetic History, University Press of Mississippi, ISBN 978-0-87805-612-5 (en)\n↑ Howard Beckerman (2003), Animation – The Whole Story, Allworth Press, ISBN 978-1-58115-301-9 (en)\n↑ Michael Barrier (2003), Hollywood Cartoons – American Animation in its Golden Age, Oxford University Press, ISBN 978-0-19-516729-0 (en)\n↑ Kristin & John Kundert-Gibbs (2009), Action! – Acting Lessons for CG Animators, John Wiley & Sons, ISBN 978-0-470-59605-0 (en)\n↑ Tom Sito (2006), Drawing the Line – The Untold Story of the Animation Unions from Bosko to Bart Simpson, The University Press of Kentucky, ISBN 978-0-8131-2407-0 (en)\n↑ Coulton Waugh (1991), The Comics, University Press of Mississippi, ISBN 978-0-87805-499-2 (en)\n↑ Daveenn bennañ ar bajenn-mañ eo end-eeun.\nAdtapet diwar « https://br.wikipedia.org/w/index.php?title=Winsor_McCay&oldid=1904704 »\nDernière modification le 10 Mez 2021, à 18:45\nKemmoù diwezhañ degaset d'ar bajenn-mañ d'an 10 Mez 2021, da 18:45.


BZH: Bibliothèque des Champs Libres\nAr Maezioù Frank 3 aveadur sevenadurel\nAr Maezioù frank eo anv ur greizenn sevenadurel digoret e 2006, hag a stroll 3 c’hevrenn en-dro d’ur raktres boutin : ar sevenadur, ar skiantoù hag ar c’hevredigezhioù.\nAn teir c’hevrenn zo enno, al Levraoueg, Egorenn ar skiantoù ha Mirdi Breizh, o deus pep a istor e-barzh Roazhon, ha pep hini a arouez tachennoù bras eus ar ouiziegezh hag a veze pledet ganto a-unanoù betek-henn e politikerezhioù sevenadurel hor bro. Gant o dibarderioù hag o c’hefridioù dezho o-unan eo liesseurt, hep mar ebet, an traoù kinniget gant an diazezadur.\nMirdi Breizh eo ar pezh a vez anvet hiziv an deiz ur mirdi glad ha kevredigezh. Glad, rak dastum, mirout ha talvoudekaat a ra testenioù danvezel eus istor Breizh hag hec’h annezidi, adalek an orin betek an deiz hiziv. Kevredigezh rak bez’ ez eo ivez ul lec’h da brederiañ ar c’hudennoù a vremañ, sklêrijennet gant al labourioù graet nevez zo war an henoniezh, an istor hag ar skiantoù sokial.\nEvel-se e kemer perzh ivez Mirdi Breizh el luskad da neveziñ ar mirdioù bras a istor hag a dudoniezh en Europa.\nUn ensavadur skiantel eo Mirdi Breizh gant e bolitikerezh oberiant evit a sell an enklaskerezh hag ar prenañ, met un ensavadur sevenadurel eo ivez, gouestlet d’al ledañ skiant e-touez ar muiañ ar gwellañ a dud.\nPerc’henn eo Levraoueg Roazhon Meurgêr war dastumadoù, zo ar re goshañ anezho eus an XIvet kantved. Dont a ra an danvez enni eus ar pezh a oa bet skrapet e-pad an Dispac'h Bras ha roet e oa bet bod dezhi e meur a savadur : e Prezidial Roazhon (deuet da vezañ an Ti-kêr), er straed La Borderie da c’houde hag en Tachennoù Frank, en diwezh, abaoe miz Meurzh 2006.\nLevraoueg Roazhon Meurgêr zo enni c’hwech estaj tematek (Yaouankiz, Sonerezh, Skiantoù ha buhez pleustrek, Yezhoù ha lennegezhioù, Arzoù kevredigezh sevenadurezh ha Glad) hag ur greizenn gelaouiñ e hall an Tachennoù Frank, anvet egorenn Buhez ar geodedourien. Er 6vet estaj e c’haller sellet ouzh an teulioù a vez miret er magazennoù pe er sanailh ; rak perc’henn eo Levraoueg Roazhon Meurgêr war 500 000 teul a vez lakaet e-kerz al lennerien.\nLevraoueg Roazhon Meurgêr, anezhi lec’h fiziad lezennel embannerien Breizh, zo dibar-kenañ he c’hefridi rak rankout a ra bodañ enni dastumadoù ken klok ha ma c’hall diwar-benn ar rannvro (ha diwar-benn ar brezhoneg neuze).\nUl lec’h dibar eo Levraoueg Roazhon Meurgêr en Tachennoù Frank rak reiñ a ra an tu d’an holl implijerien da amprestañ ha da zaskoriñ an teulioù o-unan, en un doare emren ha kuzhut gant aotomatoù prestañ hag ur c’harousel. Gant ar re-mañ e vez « komzet » e-leizh a yezhoù, en o zouez ar galleg… hag ar brezhoneg ! Gallout a reer amprestañ pe daskoriñ teulioù penn-da-benn e brezhoneg neuze.\nEgorenn ar skiantoù zo ur gevredigezh, krouet e 1984 e Roazhon, hag ur greizenn rannvroel evit ar sevenadur skiantel, teknikel ha greantel he deus bet al label « Skiant ha Sevenadur – Neveziñ » digant ministrerezh an Deskadurezh uhel hag an enklaskerezh e 2008.Ar greizenn sevenadur skiantel, teknikel ha greantel ar muiañ darempredet eo e rannvroioù Frañs. Abaoe m’eo bet staliet er Maezioù frank he deus bet ur planetariom hag un arnodva skiantel evit ar vugale : Arnodva Marzhin.\nObererezhioù e brezhoneg\nBoest ar brezhoneg ! Deuit ta da flapiñ e brezhoneg e-pad un eurvezher Maezioù Frank !Ur wech ar miz d'ar yaoù etre 12e hag 1e30gm. Boest ar brezhoneg a zo un abadenn digoust ha digor d'an holl brezhonegerien, deraouidi pe c'hoazh brezhonegerien a-vihanik !\nKinnig a ra mirdi Breizh deoc'h gweladennoù heñchet e brezhoneg d'ar meurzh da 5e30 gm ! Sellit ouzh ar programmadur.